Maatietopalvelu

Kyselyvastaus

**Asiakirjan tunnus:** KT1009

**Päivämäärä**: 9.4.2025

**Julkisuus:** Julkinen

**Venäjä / Seksuaali- ja sukupuolivähemmistöjen tilanne**

**Russia / Situation of sexual and gender minorities**

Kysymykset

1. Seksuaali- ja sukupuolivähemmistöjä koskeva lainsäädäntö ja sen toimeenpano Venäjällä  
  
2. Seksuaali- ja sukupuolivähemmistöjen yhteiskunnallinen asema Venäjällä  
  
3. Onko seksuaali- ja sukupuolivähemmistöihin kohdistunut viime vuosina oikeudenloukkauksia tai syrjintää? Millaisia ja minkä tahojen toimesta?  
  
4. Onko seksuaali- ja sukupuolivähemmistöjen mahdollista saada viranomaissuojelua Venäjällä?  
  
5. Onko Venäjällä seksuaali- ja sukupuolivähemmistöjen järjestöjä tai muita tukitoimia? Miten järjestöihin ja aktivisteihin suhtaudutaan?

Questions

1. Legislation regarding sexual and gender minorities and its implementation in Russia  
  
2. The societal status of sexual and gender minorities in Russia  
  
3. Have there been any infringements or discrimination against sexual and gender minorities in recent years? What kind of violations and by whom?  
  
4. Is it possible for sexual and gender minorities to receive state protection in Russia?  
  
5. Are there organizations or other forms of support for sexual and gender minorities in Russia? How are these organizations and activists treated?

# Seksuaali- ja sukupuolivähemmistöjä[[1]](#footnote-1) koskeva lainsäädäntö ja sen toimeenpano Venäjällä

Seksuaali- ja sukupuolivähemmistöjä koskeva lainsäädäntö

Suostumuksellisia, samaa sukupuolta olevien aikuisten välisiä seksuaalisia tekoja ei ole kriminalisoitu Venäjällä.[[2]](#footnote-2) Venäjän lainsäädännössä avioliitto määritellään vain miehen ja naisen väliseksi liitoksi. Samaa sukupuolta olevat parit eivät voi mennä naimisiin Venäjällä, eikä lainsäädäntö tarjoa vaihtoehtoista tapaa rekisteröidä parisuhdetta. Ulkomailla solmittu samaa sukupuolta olevien avioliitto ei ole juridisesti voimassa Venäjällä.[[3]](#footnote-3)

Seksuaali- ja sukupuolivähemmistöjen oikeuksia puolustava ILGA-Europe kuvaa, kuinka Venäjän lainsäädännön kautta on hyökätty seksuaali- ja sukupuolivähemmistöihin kuuluvia henkilöitä ja heidän oikeuksiaan vastaan jo yli vuosikymmenen ajan, ja tilanne on pahentunut entisestään Venäjän hyökättyä Ukrainaan vuonna 2022.[[4]](#footnote-4)

Vuonna 2013 Venäjän hallintolakiin lisätiin pykälä 6.21, jossa säädettiin hallinnollisesta vastuusta ”ei-perinteisten seksuaalisuhteiden propagandasta alaikäisille”. Kansainvälisesti laki on tunnettu nimellä homopropagandalaki. Propagandalla tarkoitettiin esimerkiksi sitä, että ”ei-perinteiset” seksuaalisuhteet esitetään houkuttelevina tai tasavertaisina ”perinteisten” seksuaalisuhteiden kanssa.[[5]](#footnote-5) Vuoden 2013 homopropagandalain perustana toimivat Venäjän eri alueilla säädetyt, ”homoseksuaalisuuden propagandan” kieltävät lait. Ensimmäinen tällainen laki hyväksyttiin Rjazanin alueella vuonna 2006. Vuosina 2011–2013 samanlaisia lakeja hyväksyttiin vielä 11 muulla Venäjän alueella.[[6]](#footnote-6) Vuonna 2017 Euroopan ihmisoikeustuomioistuin totesi Venäjän alueellisten homopropagandalakien säätämisen vahvistavan stigmatisointia ja ennakkoluuloja sekä edistävän homofobiaa. Venäjän viranomaiset eivät noudattaneet Euroopan ihmisoikeustuomioistuimen päätöstä homopropagandalakien kumoamisesta.[[7]](#footnote-7)

Marraskuussa 2022 Venäjän valtioduuma tiukensi seksuaali- ja sukupuolivähemmistöihin kohdistuvaa lainsäädäntöä. Muutokset astuivat voimaan joulukuussa 2022. Hallintolain 6.21 §:än tehtiin muutoksia, joilla ”ei-perinteisten seksuaalisuhteiden, -mieltymysten ja sukupuolenvaihdoksen propaganda” kiellettiin ei ainoastaan alaikäisten vaan myös aikuisten keskuudessa.[[8]](#footnote-8) Näin ollen uusi tiukempi hallintolain pykälä toi mukanaan hallinnollisen vastuun kaikista julkisista teoista, jotka voidaan tulkita kiinnostuksen herättämiseksi ei-heteroseksuaalisia suhteita kohtaan tai syntymässä määritellyn sukupuolen korjaamiseksi.[[9]](#footnote-9) Tällä hetkellä 6.21 §:n nojalla yksityishenkilölle voidaan langettaa jopa 400 000 ruplan (noin 4 390 euroa) sakot ja oikeushenkilöille 5 000 000 ruplan (noin 54 830 euroa) sakot. Ulkomaalaisia voidaan rangaista myös 15 päivän hallinnollisella pidätyksellä ja karkotuksella Venäjältä.[[10]](#footnote-10) Marraskuussa 2024 valtioduuma hyväksyi lakimuutokset, joiden perusteella hallintolain 6.21 §:än lisättiin myös niin sanotun ”lapsettomuusideologisen propagandan” kieltäminen.[[11]](#footnote-11)

Marraskuussa 2022 hallintolakiin lisättiin erillinen 6.21.2 §, jossa kielletään sellaisen tiedon levittäminen, joka esittää alaikäisille ”ei-perinteisiä seksuaalisuhteita ja/tai mieltymyksiä tai joka voi herättää alaikäisissä halun vaihtaa sukupuolta”. Hallintolain 6.21.2 §:n nojalla yksityishenkilölle voidaan langettaa jopa 200 000 ruplan (noin 2 195 euroa) sakot ja oikeushenkilölle 4 000 000 ruplan (noin 43 900 euroa) sakot.[[12]](#footnote-12) Venäläinen, seksuaali- ja sukupuolivähemmistöihin kuuluvia henkilöitä auttava Coming Out -ryhmä (ven. Выход; transl. Vyhod) korostaa, että hallintolain 6.21.2 §:n mukaisesti seksuaalisten mieltymysten kuvaukset tai esittäminen on kiellettyä alaikäisille, vaikka niitä ei kuvattaisi myönteisessä sävyssä.[[13]](#footnote-13)

Russian LGBT Network (ven. Российская ЛГБТ-сеть; transl. Rossijskaja LGBT-set) -ihmisoikeusjärjestön perustajan Igor Kotšetkovin mukaan lain muotoilut on tahallisesti tehty epämääräisiksi ja monitulkintaisiksi, jotta ne loisivat epävarmuutta ja pelkoa, joka voi estää ihmisiä ilmaisemasta itseään vapaasti.[[14]](#footnote-14) Myös lakimies Ksenija Mihailovan mukaan lain muotoilu on täysin epämääräinen ja epäselvä, ja sen soveltamiskäytäntö on vielä epämääräisempi. Nykyisen lainsäädännön ja sen epäselvän tulkinnan vuoksi on vaikea ennakoida, miten viranomaiset reagoivat seksuaali- ja sukupuolivähemmistöön kuuluvien henkilöiden tai kyseiseen yhteisöön läheisesti liittyvien henkilöiden julkisiin puheenvuoroihin. Näin ollen henkilö ei voi olla varma, aiheuttaako hänen ilmaisemansa mielipide viranomaisten huomion ja mahdollisia seuraamuksia.[[15]](#footnote-15)

Syyskuusta 2023 alkaen Venäjän viestintä-, tietotekniikka- ja joukkotiedotusvälineiden valvontapalvelu Roskomnazdor on laajentanut ”ei-perinteisten suhteiden propaganda” -käsitteen tulkintaa niin, että se käsittää kaiken tiedon, joka ”oikeuttaa tällaiset suhteet”. Vastaavasti ”sukupuolenvaihdospropaganda” viittaa nyt mihin tahansa tietoon, joka ”perustelee sukupuolenvaihdoksen sallittavuutta”.[[16]](#footnote-16) Ihmisoikeusjärjestö Human Rights Watch (HRW) toteaa, että lakimuutosten myötä seksuaalisen suuntautumisen ja sukupuoli-identiteetin julkinen käsittely käytännössä kiellettiin. Propagandalla tarkoitetaan siis mitä tahansa positiivista tai jopa neutraalia tietoa HLBTIQ+-ihmisistä tai -suhteista. Hallintolain 6.21.2 §:n mukaisesti taas ”ei-perinteisten suhteiden” esittämistä rajoitetaan alle 18-vuotiaille. Tämän seurauksena jopa kuvat, joissa samaa sukupuolta oleva pari pitää toisiaan kädestä, voidaan näyttää vain uusien rajoitusten puitteissa.[[17]](#footnote-17)

Heinäkuussa 2023 valtioduuma hyväksyi lakiehdotuksen, jolla kiellettiin sukupuolenkorjaushoito kokonaisuudessaan, mukaan lukien hormonihoito ja leikkaukset. Lääkärit ja hoitolaitokset eivät enää saa tarjota tällaisia palveluja. Ainoa poikkeus koskee intersukupuolisten lasten hoitoa lääketieteellisten syiden perusteella. Lakiin tehdyt muutokset kieltävät myös sukupuolimerkinnän muuttamisen virallisissa asiakirjoissa. Väestörekisteriviranomaiset ja muut valtion laitokset eivät enää saa muuttaa sukupuolimerkintää syntymätodistuksissa, passeissa tai muissa asiakirjoissa. Uudella lailla tehtiin muutoksia myös Venäjän perhelakiin. Lakimuutosten myötä transihmisten avioliitot puretaan automaattisesti, jos toinen puolisoista korjaa sukupuolimerkintänsä. Tämän lisäksi transihmiset eivät enää voi adoptoida lapsia tai toimia sijaisvanhempina. Kielto koskee myös henkilöitä, joiden transitio on juridisesti tunnustettu ennen uuden lain voimaantuloa.[[18]](#footnote-18)

Marraskuussa 2023 Venäjän korkein oikeus julisti oikeusministeriön vaatimuksen perusteella ”kansainvälisen LGBT-liikkeen”[[19]](#footnote-19) ja sen alaosastot ekstremistiseksi järjestöksi ja kielsi niiden toiminnan Venäjällä. ”Kansainvälinen LGBT-liike” ei kuitenkaan ole virallisesti olemassa oleva organisaatio. Päätös astui voimaan 10.1.2024.[[20]](#footnote-20) Coming Out -ryhmä kuvailee, että vaikka virallista organisaatiota ei olekaan, on korkeimman oikeuden päätöksellä merkittäviä oikeudellisia seurauksia.[[21]](#footnote-21)

Venäläisen ekstremismiin, uskontoon ja ksenofobiaan erikoistuneen informaatio- ja tutkimuskeskus Sovan (ven. Сова) mukaan ”kansainvälisen LGBT-liikkeen” kieltäminen ekstremistisenä liikkeenä oli selvästi syrjivä toimenpide, koska se riistää osalta yhteiskuntaa mahdollisuuden puolustaa oikeuksiaan. Sova on esittänyt huolen siitä, että päätös johtaa aktivistien, ihmisoikeuspuolustajien, toimittajien ja mahdollisesti myös avoimesti mielipiteensä ilmaisevien seksuaali- ja sukupuolivähemmistöihin kuuluvien henkilöiden sortamiseen.[[22]](#footnote-22)

Hallintolain 6.21 §:n toimeenpano 2013–2022

Vuosina 2013–2021 hallintolain 6.21 §:ä sovellettiin säännöllisesti mutta valikoivasti. Sakkotuomioihin johtaneita tapauksia oli vuosittain enintään 6–8. Syytteitä nostettiin tätä useammin, mutta määrätyt rangaistukset olivat harvinaisia.[[23]](#footnote-23) Russian LGBT Network -ihmisoikeusjärjestön perustajan Igor Kotšetkovin mukaan lain täytäntöönpanossa ei ollut logiikkaa.[[24]](#footnote-24) Coming Out -ryhmän toiminnanjohtaja Aleksandr Voronov toteaa, että lainsäädäntöä käytettiin pelottelun välineenä. Tilanne oli kaoottinen, ja oli epäselvää, kuka joutuisi syytteiden kohteeksi seuraavaksi. Tämä johti jatkuvassa pelossa elämiseen.[[25]](#footnote-25)

Vaikka vuosina 2013–2021 sakkotuomioita määrättiin harvoin, käytettiin lakia järjestelmällisesti estämään seksuaali- ja sukupuolivähemmistöihin liittyviä julkisia tapahtumia. Venäjän lainsäädännön mukaan julkisten tapahtumien järjestäminen vaatii viranomaisten hyväksynnän. Viranomaiset käyttivät hallintolain 6.21 §:ä tapahtumien luvan epäämiseen. Tämä johti järjestettyjen tapahtumien hajottamiseen, minkä lisäksi niihin osallistuneet joutuivat hallinnolliseen vastuuseen.[[26]](#footnote-26) Hallintolain 6.21 §:ä käytettiin myös perusteena poliisin suorittamille tarkastuksille ei-julkisiin seksuaali- ja sukupuolivähemmistöihin liittyviin tapahtumiin. Lakia käytetiin myös oikeudellisena perusteena seksuaali- ja sukupuolivähemmistöjä käsittelevän tiedon luokittelemiseen alaikäisille kielletyksi ja siten tällaisten tietolähteiden estämiseen Venäjällä.[[27]](#footnote-27)

Coming out -ryhmän mukaan tilanne homopropagandalain toimeenpanon suhteen alkoi heikkenemään nopeasti vuosina 2021–2022, samaan aikaan kun poliitikkojen käyttämä homofobinen retoriikka yhä yleistyi Venäjällä. Vuonna 2022 hallintolain 6.21 §:n nojalla nostettujen syytteiden määrä kasvoi jyrkästi, vähintään kaksinkertaistuen aiempiin vuosiin verrattuna.[[28]](#footnote-28) Lisäksi kaikenlaista seksuaali- ja sukupuolivähemmistöihin liittyvien symbolien esittämistä alettiin kieltämään, eikä enää vain julkisia tapahtumia. Esimerkiksi vuonna 2021 Pietarissa poliisi pidätti joukon alaikäisiä, jotka olivat ottaneet valokuvan sateenkaarilipun vieressä. [[29]](#footnote-29)

Hallintolain 6.21 §:n ja 6.21.2 §:n toimeenpano vuodesta 2022 eteenpäin

Joulukuussa 2022 voimaan astuneiden lakimuutosten jälkeen uutta lainsäädäntöä alettiin soveltaa aktiivisesti ja laajasti, minkä seurauksena hallintolain 6.21 §:n nojalla nostettujen hallinnollisten syytteiden määrä on moninkertaistunut.[[30]](#footnote-30) Virallisten tilastojen mukaan vuonna 2023 tuomioistuimissa käsiteltiin noin 200 hallinnollista tapausta 6.21 §:n nojalla. Vuoden 2024 ensimmäisellä puoliskolla tuomioistuimissa käsiteltiin yli 130 tapausta. Vuonna 2024 tuomioistuimet alkoivat määrätä entistä suurempia sakkoja hallintolain 6.21 §:n nojalla.[[31]](#footnote-31) Käytetyistä lähteistä ei löytynyt koko vuotta 2024 kattavaa tilastoa.

Nastojaštšeje Vremja -uutissivusto (ven. Настоящее Время) toteaa tammikuussa 2025, että päivitetty hallintolain 6.21 § on nykyisellään pääasiallinen pykälä, jonka nojalla HLBTIQ+-ihmisiä ja heidän liittolaisiaan syytetään Venäjällä.[[32]](#footnote-32) Coming out -ryhmän maaliskuussa 2025 julkaiseman raportin mukaan propagandalainsäädäntöä käytetään seksuaali- ja sukupuolivähemmistöihin kuuluvien henkilöiden syytteeseen asettamiseen sekä julkisista että yksityiselämän piirissä tapahtuvista teoista. Raportissa julkisesta toiminnasta esimerkkeinä mainitaan erilaisten seksuaali- ja sukupuolivähemmistöihin liittyvien yhteisöjen hallinnointi sosiaalisessa mediassa sekä verkkokanavien tai podcastien pyörittäminen riippumatta siitä, minkä kokoinen yleisö näillä on. Yksityiselämän alueella homopropagandalakia on sovellettu seksuaalisen suuntautumisen tai sukupuoli-identiteetin ilmaisemiseen oman kodin ulkopuolella, mukaan lukien julkisilla paikoilla tai yksityistilaisuuksissa, jopa ilman kolmansia osapuolia todistajina.[[33]](#footnote-33) Homopropagandalakia on sovellettu myös taideteoksiin.[[34]](#footnote-34) Tämän lisäksi viranomaiset ovat laatineet sen nojalla raportteja hallinnollisista rikkomuksista tunnetuista aktivisteista, jotka ovat jääneet Venäjälle.[[35]](#footnote-35)

Coming out -ryhmän mukaan syytteeseen asetettavia toimia ovat olleet muun muassa samaa sukupuolta olevia kumppaneita etsivien treffi-ilmoitusten julkaiseminen verkossa ja valokuvien julkaiseminen samaa sukupuolta olevan kumppanin kanssa henkilökohtaisilla sosiaalisen median sivuilla, vaikka nämä sivut olisikin asetettu yksityisiksi.[[36]](#footnote-36) Lakimies Ksenija Mihailovan mukaan lainsäädäntö ei nykyisessä sanamuodossaan oikeastaan salli ihmisten asettamista hallinnolliseen vastuuseen yksityiselämään liittyvistä toimista, esimerkiksi treffi-ilmoituksen julkaisemisen vuoksi. Kuitenkin viranomaiset tulkitsevat näitä sääntöjä äärettömän laajasti.[[37]](#footnote-37) Jopa pelkkä ”kaapista ulostulo” Instagram-lähetyksessä voi johtaa oikeusjuttuun.[[38]](#footnote-38)

Viranomaisten kerrotaan alkaneen myös syyttää transsukupuolisia seksityöntekijöitä heidän internetissä julkaisemistaan mainoksista.[[39]](#footnote-39) Vuonna 2023 ja vuoden 2024 ensimmäisellä puoliskolla tuomittiin vähintään 12 ulkomaalaista naista 6.21 §:n perusteella. Suurimmassa osassa tapauksia tuomiot koskivat transnaisia, jotka tarjosivat seksipalveluja eri foorumeilla. Heidät kaikki karkotettiin Venäjältä.[[40]](#footnote-40) Lakimies Vladimir Komovin mukaan ulkomaalaiset ja erityisesti seksityöntekijät voivat helposti joutua poliisitoimien kohteeksi poliisien halutessa saada palkkioita nopeasta rikosten paljastamisesta.[[41]](#footnote-41)

Käytetyistä lähteistä löytyy useita esimerkkejä hallintolain 6.21 §:n soveltamisesta. Käytetyissä lähteissä osasta tapauksista löytyy vain vähän tietoa.

* Toukokuussa 2023 miehelle määrättiin 100 000 ruplan (noin 1 100 euroa) sakot hänen julkaistuaan seuranhakuilmoituksen, jossa hän mainitsi homoseksuaalisen suuntautumisensa.[[42]](#footnote-42)
* Kesäkuussa 2023 transnainen saatettiin hallinnolliseen vastuuseen alaikäisille suunnatusta propagandasta hänen julkaistuaan seuranhakuilmoituksen verkkosivustolla, joka ei rajoittanut alaikäisten pääsyä sisältöön.[[43]](#footnote-43)
* Heinäkuussa 2023 transfeminiini henkilö saatettiin hallinnolliseen vastuuseen hänen julkaistuaan seuranhakuilmoituksen.[[44]](#footnote-44)
* Elokuussa 2023 Tšitassa saatettiin hallinnolliseen vastuuseen henkilö, joka toimi seksuaali- ja sukupuolivähemmistöille suunnatun seuranhakuryhmän ylläpitäjänä sosiaalisen median VKontakte-palvelussa.[[45]](#footnote-45)
* Toukokuussa 2023 Jakutiassa 22-vuotiaalle miehelle määrättiin 100 000 ruplan (noin 1 100 euroa) sakot hänen kerrottuaan kuuluvansa seksuaali- ja sukupuolivähemmistöön Instagram-lähetyksessä.[[46]](#footnote-46)
* Elokuussa 2023 Pietarissa homomies saatettiin hallinnolliseen vastuuseen hänen levitettyään elokuvaa, joka sisälsi seksuaali- ja sukupuolivähemmistöjen välisiä suhteita käsitteleviä kohtauksia. Mies työskenteli verkossa toimivassa elokuvapalvelussa.[[47]](#footnote-47)
* Helmikuussa 2024 poliisi teki ratsian yökerhoon, jossa järjestettiin suljetut seksijuhlat. Ratsian jälkeen yhdeksää vierasta ja baarimikkoa vastaan nostettiin hallinnolliset syytteet 6.21 §:n nojalla. Ainakin seitsemälle vieraalle määrättiin sakot.[[48]](#footnote-48)
* Yksi skandaalin aiheuttaneisiin venäläisjulkkisten ”nakubileisiin” osallistunut mies tuomittiin toukokuussa 2024 yhteensä 200 000 ruplan (noin 2 195 euroa) sakkorangaistukseen 6.21 §:n nojalla. Coming Out -ryhmän lakimiehet eivät löytäneet tapauksen julkisesti saatavilla olevista materiaaleista mitään, mikä millään tavalla koskisi samaa sukupuolta olevien suhteiden käsittelyä. Ryhmän mukaan tässä tapauksessa hallinnollinen vastuu määrättiin täysin mielivaltaisesti ja tilannekohtaisesti. Coming out -ryhmän mukaan lainsäädännön mielivaltainen soveltaminen luo tilanteen, jossa kukaan ei voi tuntea itseään turvalliseksi, vaikka kuinka yrittäisi noudattaa viranomaisten asettamia kieltoja.[[49]](#footnote-49)
* Maaliskuussa 2025 moskovalainen nainen otettiin kiinni hänen 14 vuotta sitten VKontakte-palveluun tallentaman videon vuoksi. Videolla esiintyy suutelevia poikia. Naisen kertoman mukaan poliisit odottivat häntä hänen talonsa lähellä, minkä jälkeen hänet vietiin poliisiasemalle. Poliisiasemalla naiselle kirjattiin raportti 6.21 §:n nojalla, minkä jälkeen hänet vapautettiin. Ei ole vielä tiedossa, langettiko tuomioistuin naiselle tuomion.[[50]](#footnote-50)
* Tuomioistuin totesi vankeusrangaistusta suorittaneen vangin syyllistyneen hallintolain 6.21 §:n mukaiseen tekoon ja määräsi hänelle 50 000 ruplan (noin 550 euroa) sakkorangaistuksen. Lähteessä ei mainita, mikä vangin teko tarkalleen ottaen oli.[[51]](#footnote-51)
* Mies saatettiin hallinnolliseen vastuuseen ja karkotettiin maasta sen jälkeen, kun hän oli tutustunut toiseen mieheen sosiaalisessa mediassa ja keskustellut yksityisviesteissä seksuaaliseen suuntautumiseensa liittyvistä asioista.[[52]](#footnote-52)
* Kaksi miestä, jotka pitivät blogia homoseksuaalisista suhteistaan, saatettiin hallinnolliseen vastuuseen, ja toinen heistä karkotettiin maasta. [[53]](#footnote-53)
* Krasnodarilaiselle kauneusbloggarille Maksim Belomytseville määrättiin 200 000 ruplan (noin 2 195 euroa) sakot hänen keskusteltuaan YouTube-kanavallaan tilaajiensa kanssa ”intiimeistä aiheista käyttäen naisten meikkiä ja pukeutuen naishahmoksi”.[[54]](#footnote-54)

Yksityishenkilöiden lisäksi myös oikeushenkilöille on määrätty rangaistuksia. Vuoden 2022 lakimuutosten myötä Roskomnadzor-valvontaviranomainen on alkanut systemaattisesti kirjaamaan ilmoituksia suoratoistopalveluista, jotka alkoivat sakkoja peläten poistaa elokuvista, tv-sarjoista ja musiikkivideoista viittauksia seksuaali- ja sukupuolivähemmistöihin.[[55]](#footnote-55) Suoratoistopalvelujen lisäksi kustantamoille, sosiaalisen median alustoille, verkkosivustoille ja internet-palveluntarjoajille on määrätty huomattavia sakkorangaistuksia hallinnollisista rikkomuksista ”LGBT-propagandaa” sisältävän materiaalin julkaisemisesta. Tällaisia tapauksia kuvaillaan olevan suuri määrä. Uuden lainsäädännön mukaisesti on myös julkaistu luettelo elokuvista ja sarjoista, jotka sisältävät ”LGBT-propagandaa”.[[56]](#footnote-56)

Mediazonan elokuussa 2024 julkaisemassa artikkelissa kerrotaan Citizens’ Watch (ven. Гражданский контроль; transl. Graždanski kontrol) ja Sphere (ven. Сфера; transl. Sfera) -ihmisoikeusjärjestöjen julkaisemasta tutkimuksesta, jossa analysoitiin yhteensä 64 hallintolain 6.21 §:ä ja 6.21.2 §:ä koskevaa tuomioistuinpäätöstä. Päätöksistä 47 koski hallintolain 6.21 §:ä ja 17 hallintolain 6.21.2 §:ä. Tutkimuksen mukaan tuomarit eivät tee eroa 6.21 §:n mukaisen ”propagandan” ja 6.21.2 §:n mukaisen, alaikäisten keskuudessa harjoitetun ”tiedon levittämisen” välillä. Tutkijat uskovat, että syytteeseen valittu pykälä riippuu pitkälti viranomaisesta, joka on laatinut rikkomuksesta raportin. Näin ollen käytännössä lainsäädännön täytäntöönpanossa ei ole eroa propagandan ja tiedon levittämisen välillä.[[57]](#footnote-57) Myös Coming Out -ryhmän mukaan tuomioistuinten päätöksissä ei ole johdonmukaisuutta. Esimerkiksi elokuvissa lähes identtiset kohtaukset voidaan tulkita sekä 6.21 §:n mukaiseksi propagandaksi että 6.21.2 §:n mukaiseksi materiaalin esittämiseksi, joka sisältää kuvia samansukupuolisista suhteista.[[58]](#footnote-58)

Seksuaali- ja sukupuolivähemmistöjen oikeuksiin keskittyvä lakimies Maks Olenitšev toteaa, että vuonna 2024 jotkut yksilöt ja oikeushenkilöt saivat sakkoja useaan otteeseen. Poliisit voivat toimia näin täyttääkseen määrätyt tilastolliset tavoitteet. Olenitševin mukaan Venäjällä lainvalvontaviranomaisten tehokkuutta arvioidaan vireille pantujen tapausten määrän perusteella. ”Homopropagandaa” etsivien poliisien työ rajoittuu pääasiassa nettisisällön selaamiseen toimistossa. Poliisit voivat helposti löytää netistä seksuaali- ja sukupuolivähemmistöihin liittyviä kuvia samalta tililtä ja laatia niistä raportin. Esimerkiksi moskovalaiselle naiselle määrättiin viisi kertaa yhteensä 500 000 ruplan (noin 5 380 euroa) sakot kuvien vuoksi, joissa oli suutelevia tyttöjä ja sateenkaarilippua suussaan pitävä kissa. Kinopoisk-elokuvapalvelu taas saatettiin hallinnolliseen vastuuseen 6.21 §:n nojalla viisi kertaa, ja myös sen työntekijöitä on rangaistu useita kertoja.[[59]](#footnote-59)

Citizens’ Watch ja Sphere -ihmisoikeusjärjestöt toteavat tutkimuksensa perusteella, että henkilön tuomitseminen hallintolain 6.21 §:n ja 6.21.2 §:n nojalla ei edellytä, että henkilön tekemä rikkomus olisi johtanut mihinkään todellisiin seurauksiin. Myös tuomarit korostavat päätöksissään, että tuomioon ei vaadita näyttöä rikkomuksen todellisista seurauksista. Usein tuomarit eivät perustele päätöksiään mitenkään tai viittaavat jonkinlaisiin ”pika-arviointeihin”, joista ei ole säädetty laissa. Tutkijoiden mukaan tuomioistuimen päätökset eivät ole perusteltuja eivätkä vakuuttavia. Viidessä analysoidussa tapauksessa, joissa käsiteltiin ilmoituksia intiimipalveluista, tuomioistuimet eivät selittäneet, miksi ne pitivät kyseisiä ilmoituksia propagandana. Tuomion langettamiseen riitti vain se, että ilmoituksen sisällössä mainittiin, että intiimipalveluja tarjoaa transhenkilö. Enemmistössä analysoiduista tapauksia määrättiin rangaistus. Yleisin tuomioistuimen määräämä rangaistus oli sakko. Analysoiduissa tapauksissa ulkomaalaisille langetettu rangaistus oli karkotus sakon tai pidätyksen jälkeen. Joissakin tapauksissa poliisin kerrotaan laatineen raportteja hallinnollisista rikkomuksista ilmiantojen perusteella. Tutkimuksen mukaan Venäjällä on tällä hetkellä käytännössä voimassa täydellinen kielto mainita seksuaali- ja sukupuolivähemmistöihin kuuluvia henkilöitä julkisessa tilassa missään kontekstissa, paitsi selkeästi paheksuen.[[60]](#footnote-60)

Coming Out -ryhmän mukaan seksuaali- ja sukupuolivähemmistöihin kuuluvat ihmiset elävät jatkuvan paineen alla, ja heitä uhkaavat hallinnollinen vastuu ja suuret sakot, joita monella ei ole varaa maksaa, ja jotka voivat saattaa sekä oikeushenkilöt että tavalliset ihmiset konkurssiin.[[61]](#footnote-61) Coming Out -ryhmä kuvailee, että lailla on sakkorangaistusta laajempi vaikutus. ”Propagandan” vastaisen taistelun nimissä viranomaiset tekevät ratsioita klubeille ja yksityisiin juhliin.[[62]](#footnote-62) Vuoden 2022 lakimuutokset ovat johtaneet myös sensuuriin, joka koskee eri tiedotusvälineitä, elokuvia, kirjoja ja mainontaa. Jos näissä julkaisuissa mainitaan seksuaali- ja sukupuolivähemmistöihin liittyviä aiheita, se voi johtaa suuriin sakkoihin ja jopa verkkosivujen sulkemiseen.[[63]](#footnote-63)

Ekstremistiseksi julistamisen seuraukset ja ekstremismiin liittyvät rikosasiat

Venäjän rikoslaissa on seuraavat ekstremismiin liittyvät pykälät:

* 280 §: julkinen yllyttäminen ekstremistiseen toimintaan, josta enimmäisrangaistus on viisi vuotta vankeutta.[[64]](#footnote-64)
* 282.1 §: ekstremistisen yhteisön toiminnan järjestäminen ja siihen osallistuminen, josta enimmäisrangaistus on 10 vuotta vankeutta.[[65]](#footnote-65)
* 282.2 §: ekstremistisen järjestön toiminnan järjestäminen ja siihen osallistuminen, josta enimmäisrangaistus on 12 vuotta vankeutta.[[66]](#footnote-66)
* 282.3 §: ekstremistisen toiminnan rahoittaminen, josta enimmäisrangaistus on kymmenen vuotta vankeutta.[[67]](#footnote-67)
* 282.4 §: toistuva ekstremististen järjestöjen tunnuksiin tai symboleihin liittyvä propaganda tai julkinen esittäminen, josta enimmäisrangaistus on neljä vuotta vankeutta.[[68]](#footnote-68)

Lisäksi hallintolaissa on kaksi ekstremismiin liittyvää pykälää:

* 20.29 §: ekstremististen materiaalien tuottaminen ja levittäminen, josta voidaan rangaista sakkorangaistuksella sekä 15 päivän hallinnollisella pidätyksellä.[[69]](#footnote-69)
* 20.3 § ekstremististen järjestöjen tunnusten tai symbolien propaganda tai julkinen esittäminen, josta voidaan rangaista sakkorangaistuksella sekä 15 päivän hallinnollisella pidätyksellä.[[70]](#footnote-70)

Coming Out -ryhmä toteaa maaliskuussa 2025, että Venäjän lainsäädännön, erityisesti rikoslain pykälien 282.2 ja 282.3, sekä ekstremismin vastaisen lainsäädännön täytäntöönpanokäytännön mukaan ekstremistiseksi julistettujen organisaatioiden johtajat, jäsenet, työntekijät, vapaaehtoiset, tapahtumiin ja tukiryhmiin osallistujat sekä minkä vain rahalahjoituksen tehneet henkilöt voivat joutua rikosoikeudelliseen vastuuseen ekstremistisen toiminnan johtamisesta, toimintaan osallistumisesta tai sen rahoittamisesta.[[71]](#footnote-71)

Rikosasian aloittaminen minkä tahansa ekstremismin vastaisen pykälän perusteella, riippumatta tuomioistuimen päätöksestä, tai hallinnollinen vastuu hallintolain 20.3 §:n nojalla johtaa siihen, että henkilö lisätään Venäjän valtion taloudellisia toimintoja valvovan Rosfinmonitoringin ylläpitämälle ekstremismiin ja terroritekoihin osallistuneiden henkilöiden listalle. Listalle merkitseminen johtaa vakaviin oikeuksien rajoituksiin, kuten siihen, että henkilö ei saa hallinnoida taloudellisia varojaan. Tällaiset henkilöt saavat nostaa enintään 10 000 ruplaa (noin 110 euroa) kuukaudessa käteisenä pankkitililtään, ja vain jos varat on saatu palkkana. Näitä henkilöitä myös kielletään myymästä tai muuten luopumasta kiinteistöstään ilman valtion viranomaisten suostumusta. Vaikka lupa myönnettäisiin, he eivät voi käyttää myynnistä saatuja varoja ilman rajoituksia.[[72]](#footnote-72)

Coming Out -ryhmän maaliskuussa 2025 julkaistun raportin mukaan tällä hetkellä on yleistymässä käytäntö, jossa rikoslain 282.2 §:ä käytetään syyttämään mistä tahansa seksuaali- ja sukupuolivähemmistöjen yhteisöön liittyvästä toiminnasta, kuten homoklubien ja -baarien toiminnasta tai aktivismista. Tällä hetkellä ryhmän tiedossa on 10 rikoslain 282.2 § nojalla vireille pantua rikosasiaa, joissa syytettyjä on yhteensä 15. Monet epäillyt ja syytetyt ovat pidätettyinä, osa on kotiarestissa, ja yhdessä rikosasiassa mukana ollut henkilö kuoli tutkintavankeudessa. Rikosasioiden todellinen määrä voi olla merkittävästi suurempi kuin mitä tällä hetkellä tiedetään. Joitakin rikosasioita koskevat tiedot saadaan vasta tuomion antamisen jälkeen.[[73]](#footnote-73) Ihmisoikeusaktivisti Igor Kotšetkovin mukaan tällaisissa ekstremismiin liittyvissä tapauksissa suurin osa syytetyistä välttää julkisuutta, luultavasti rikostutkijoiden painostuksen vuoksi.[[74]](#footnote-74)

Julkisesti saatavilla olevista lähteistä löytyy tässä vaiheessa tietoa kahdesta annetusta rikostuomiosta. Tammikuussa 2025 langetettiin ensimmäinen tiedossa oleva ”ekstremistiseen LGBT-liikkeeseen” liittyvä rikostuomio. Kemorovon alueen tuomioistuin tuomitsi paikallisessa korkean turvatason rangaistussiirtolassa tuomiotaan suorittaneen vangin kuuden ja puolen vuoden vankeusrangaistukseen rikoslain 282.2 §:n momenttien 1.1 ja 2 nojalla (”ekstremistisen järjestön toimintaan rekrytoiminen ja osallistuminen”). Rikostutkinnan mukaan vanki, joka oli aiemmin tuomittu 18 vuoden vankeuteen lapsen seksuaalisesta hyväksikäytöstä, osallistui ”kansainvälisen LGBT-liikkeen” solun toimintaan suorittaessaan tuomiotaan ja otti siihen mukaan muita vankeja. Tapaus avattiin FSB:n aineiston perusteella, ja tutkinnan suoritti alueellinen tutkintakomitea.[[75]](#footnote-75) Coming Out -ryhmä kommentoi tapausta toteamalla, että vankien tapauksessa ekstremisminä saatetaan pitää sitä, että he ovat solmineet samaa sukupuolta olevia seksuaalisuhteita, eivätkä välttämättä vapaaehtoisesti. Coming Out -ryhmä epäilee, että tällaiset rikostapaukset ovat vain keino loukata vankien oikeuksia, ja turvallisuusviranomaiset voivat käyttää uuden syytteen uhkaa painostaakseen vankeja.[[76]](#footnote-76)

Maaliskuussa 2025 Uljanovskin alueen tuomioistuin tuomitsi Ilja Žuravlevin rikoslain 282.2 §:n 2. momentin (”ekstremistisen järjestön toimintaan osallistuminen”) sekä rikoslain 133 §:n 1. momentin (”pakottaminen seksuaaliseen tekoon”) nojalla kolmen vuoden vankeusrangaistukseen yleisen turvatason rangaistussiirtolaan. Hänet määrättiin myös korvaamaan uhrille 150 000 ruplaa (noin 1 650 euroa) henkisestä kärsimyksestä. Žuravlev työskenteli Inzan kaupungissa dialyysikeskuksen toimitusjohtajana sekä hieronta- ja perinteisen itämaisen lääketieteen keskuksen johtajana. Elokuussa 2024 hänet pidätettiin ja määrättiin tutkintavankilaan. Tutkintakomitean ja tuomioistuimen mukaan Žuravlev ei irtautunut ”kansainvälisestä LGBT-liikkeestä” liikkeen kieltämisen jälkeen. Mediatietojen mukaan todisteena tästä käytettiin syytetyn puhelimesta löytyneitä viestejä. Lisäksi tutkijat ja tuomioistuin totesivat, että Žuravlev oli ehdottanut alaiselleen osallistumista ”ei-perinteiseen seksuaalisuhteeseen”, ja jos tämä kieltäytyisi, uhkasi irtisanoa hänet tai luoda hänelle sietämättömät työskentelyolosuhteet. Työntekijä ei suostunut ja teki ilmoituksen FSB:lle. Pidätyksen jälkeen kerrottiin myös, että kotietsinnässä takavarikoitiin pornografista materiaalia. FSB:n mukaan Žuravlev kannatti satanismia ja levitti alaisilleen ajatusta saman sukupuolen suhteista keinona liittää heidät saatananpalvontaan. Mediatietojen mukaan tutkinnan aikana Žuravlev myönsi syyllisyytensä.[[77]](#footnote-77) Žuravlevin pidätyksen jälkeen luetteloita ”LGBT-järjestön” jäsenistä alettiin levittää Uljanovskin alueen keskusteluryhmissä. Luetteloissa oli mukana muun muassa paikallisia poliitikkoja ja virkamiehiä.[[78]](#footnote-78)

Lisäksi lähteistä löytyy tietoa useista rikossyytteistä, joista ei ole vielä annettu tuomioita. Vuoden 2024 maaliskuussa Orenburgissa pidätettiin Pose-nimisen HLBTIQ-klubin kolme johtohenkilöä syytettynä ekstremistisen toiminnan järjestämisestä. Kyseessä oli ensimmäinen ”LGBT-ekstremismiin” liittyvä rikosasia Venäjällä. Pidätyksiä edelsi poliisin ja kansalliskaartin tekemä ratsia Pose-klubille. Ratsiaan osallistui myös äärioikeistolainen ”Venäläinen yhteisö” -liike. On epäselvää, mikä liikkeen rooli tarkalleen ottaen oli ratsiassa, ja miksi poliisi ylipäätään otti heidät mukaan. Ratsian aikana osa klubilla olleista henkilöistä pakotettiin lattialle, ja silminnäkijän mukaan voimaviranomaiset potkivat heitä ja käyttivät tainnutusasetta. Klubilla esiintyneet taitelijat pakotettiin kameran edessä antamaan henkilötietonsa ja kotiosoitteensa, minkä jälkeen videot julkaistiin paikallisella sivustoilla, todennäköisesti poliisin tai ”Venäläisen yhteisön” jäsenten toimesta. Yksi baarin vakiokävijöistä kertoi saaneensa kuulla silminnäkijöiltä, että ratsian aikana klubin vierailijoita vietiin erilliseen huoneeseen, jossa heidät pakotettiin kirjoittamaan selvityksiä klubilla tapahtuvasta ”LGBT-propagandasta”. Niitä, jotka kieltäytyivät, uhattiin tainnutusaseella. Klubin DJ:tä hakattiin puolestaan suoraan lavalla. Klubin kolme työntekijää vapautettiin poliisiasemalta vasta seuraavana päivänä, ja heidän luonaan tehtiin kotietsinnät. Myöhemmin maaliskuussa klubin johtaja Diana Kamiljanova, taidejohtaja Aleksandr Klimov ja klubin omistaja Vjatšeslav Hasanov pidätettiin ja määrättiin tutkintavankeuteen.[[79]](#footnote-79)

Pose-klubin tapauksessa pidätykset käsiteltiin suljetuissa istunnoissa, ja syytettyjen asianajajat ovat kieltäytyneet kommentoimasta tapausta toimittajille. Mediazona arvioi, että asianajajien varovaisuus saattaa liittyä tapaukseen, jossa Aleksei Navalnyin asianajajia vastaan nostettiin syyte ekstremistiseen toimintaan osallistumisesta, vaikka he harjoittivat tavanomaista ammattitoimintaansa. Viranomaisten julkaisemien tietojen mukaan syytetyt olivat ”henkilöitä, joilla on ei-perinteinen seksuaalinen suuntautuminen”, jotka tukevat Venäjällä kielletyn ”LGBT-järjestön näkemyksiä ja toimintaa”, työskentelivät Pose-baarissa ja takasivat sen toiminnan. Klubin johtajaa syytetään henkilökunnan valinnasta, palvelujen laadun valvonnasta, tapahtumien ohjelman hyväksymisestä ja ”ei-perinteisiä seksuaalisuhteita edistävien esitysten kuvaamisesta”. Taidejohtajan sanotaan rekrytoineen ”travestia-artisteja”, pitäneen tapaamisia heidän kanssaan ja ”edistäneen ei-perinteisiä seksisuhteita” baarin kävijöiden keskuudessa ja Telegram-sovelluksessa.[[80]](#footnote-80)

Toukokuussa 2024 Samaran kaupungissa suoritettiin etsintä seksuaali- ja sukupuolivähemmistöjen Irida-järjestön johtajan Artjom Fokinin luona, minkä lisäksi hänet vietiin kuulusteltavaksi. Etsintä ja kuulustelu suoritettiin osana rikoslain 282.1 §:n (”ekstremistisen yhteisön toiminnan järjestäminen ja siihen osallistuminen”) mukaista rikostutkintaa. Heinäkuussa Fokin lisättiin Rosfinmonitoringin ekstremismiin ja terroritekoihin osallistuneiden henkilöiden listalle, mikä vahvisti hänen olevan rikosasiassa epäilty tai syytetty. Eräs seksuaali- ja sukupuolivähemmistöjä vastustava aktiivi ilmoitti Telegram-palvelussa, että rikosasia avattiin hänen pyynnöstään.[[81]](#footnote-81)

Kesäkuussa 2024 Vladikavkazissa asuvaa 57-vuotiasta miestä vastaan avattiin rikosasia rikoslain 282.2 §:n (”ekstremistisen järjestön toiminnan järjestäminen ja siihen osallistuminen”) nojalla. Miehen kerrotaan julkaisseen seksuaali- ja sukupuolivähemmistöihin liittyviä julkaisuja sosiaalisessa mediassa vuoden 2019 syyskuusta vuoden 2024 kesäkuuhun. Erään Telegram-kanavan mukaan mies oli myös mukana ”ei-perinteisten intiimitapaamisten järjestämisessä”, minkä lisäksi hän ”levitti pornografiaa ja julkaisi eroottista sisältöä naisena esiintyen”. Vuoden 2025 helmikuussa tuli tietoon, että samaan tapaukseen liittyen oli avattu toinen rikosasia rikoslain 282.2 §:n nojalla 50-vuotiasta Karatšai-Tšerkessian asukasta vastaan. Rikostutkinnan mukaan kyseinen henkilö julkaisi Telegramissa kommentteja, joissa oli ”LGBT-propagandaa”. Tämän lisäksi hän etsi ja yhdisti samaa sukupuolta olevia henkilöitä tapaamisiin Pohjois-Ossetian alueella. Ryhmää, jossa hän julkaisi kommentteja, johti aiemmin mainittu 57-vuotias Vladikavkazista kotoisin oleva henkilö.[[82]](#footnote-82)

Lokakuussa 2024 Tšitassa sijaitsevan Totška-homoklubin 22-vuotiasta omistajaa vastaan avattiin rikoslain 282.2 § 1. momentin (”ekstremistisen järjestön toiminnan järjestäminen”) mukainen rikosasia. Tätä ennen poliisi oli suorittanut yhdessä ”Venäläinen yhteisö” -liikkeen kanssa kyseiselle klubille ratsian. Klubilla oli tällöin käynnissä drag-show. Poliisi vaati paikalla olleita makaamaan lattialla, ojentamaan kätensä ja tunnistautumaan kameran edessä. Tutkinnan mukaan klubin omistaja järjesti yhdessä muiden henkilöiden kanssa viihdeyrityksen toimintaa ”tarkoituksena edistää Venäjällä kielletyn järjestön ideologiaa ja kasvattaa sen jäsenmäärää”.[[83]](#footnote-83)

Marraskuussa 2024 Kirovissa avattiin rikosasia Black Clever -baarin omistajaa ja kolmea siellä esiintynyttä drag-artistia vastaan. Baarin omistajaa syytetään rikoslain 282.2 §:n 1. momentin nojalla (”ekstremistisen järjestön toiminnan järjestäminen”) ja drag-artisteja rikoslain 282.2 §:n 2. momentin (”ekstremistisen järjestön toimintaan osallistuminen”) nojalla. Tapauksessa syytetyt otettiin kiinni baariin tehdyn ratsian jälkeen.[[84]](#footnote-84)

Marraskuussa 2024 poliisi teki ratsian Voronežissa Zebra-nimiseen klubiin. Klubilla järjestettiin tällöin suljettu ”LGBT-juhla”, johon osallistui noin 40 ihmistä, mukaan lukien tunnettu drag-artisti. Juhlan järjestäjiä vastaan avattiin rikosasia 282.2 §:n (”ekstremistisen järjestön toiminnan järjestäminen ja siihen osallistuminen”) nojalla ja osallistujille järjestettiin ”ennaltaehkäisevä keskustelu”.[[85]](#footnote-85)

Marraskuussa 2024 Andrei Kotov -niminen mies otettiin kiinni kotonaan Moskovassa syytettynä rikoslain 282.2 §:n 1. ja 2. momenttien nojalla ekstremistisen järjestön toiminnan järjestämisestä ja siihen osallistumisesta. Kotov oli Men Travel -matkatoimiston johtaja. Rikostutkinnan mukaan Kotov ”järjesti LGBT-kannattajille matkoja Venäjällä ja ulkomailla rahaa vastaan”. Kotovin kertoman mukaan pidätyksen aikana lainvalvontaviranomaiset löivät häntä kasvoille, käyttivät häneen tainnutusasetta sekä käyttivät halventavaa kieltä häntä kohtaan. Tutkintavankilaan määräämisen jälkeen Kotovia syytettiin myös lapsipornon tuottamisesta rikoslain 242.2 §:n nojalla, koska hänen puhelimestaan väitettiin löytyneen tällaisia videoita. Myöhemmin joulukuussa 2024 Kotov kuoli tutkintavankilassa. Viranomaisten mukaan Kotov teki itsemurhan. Coming out -ryhmän mukaan viranomaiset eivät tutkineet Kotovin kuolemaa kunnolla.[[86]](#footnote-86) Venäläisen Gulagu.net-ihmisoikeusjärjestön mukaan Kotovin itsemurhasta ei ole todisteita. Järjestön ihmisoikeusaktivistien mukaan viranomaiset levittivät vankien keskuudessa tietoa siitä, että Kotov oli järjestänyt seksuaali- ja sukupuolivähemmistöihin kuuluville matkoja, ja loivat tahallisesti olosuhteet Kotovin painostamiseksi ja hänen tahtonsa murtamiseksi. Lisäksi Kotovia nöyryytettiin tutkintavankeudessa ja häneltä kiristettiin rahaa.[[87]](#footnote-87)

Maaliskuussa 2025 uutisoitiin, että Kotovin tapaus käsitellään oikeudessa postuumisti. Lainvalvontaviranomaisten kerrotaan haastatelleen ja kuulustelleen Kotovin asiakkaita. Coming out -ryhmän oikeudellisen palvelun edustajan mukaan on mahdollista, että Kotovin asiakkaita syytetään ekstremismistä. Jos rikostutkinnassa viranomaiset tulevat johtopäätökseen, että matkojen aikana harjoitettiin ”LGBT-propagandaa”, voivat asiakkaat joutua rikosoikeudelliseen vastuuseen matkoihin osallistumisesta.[[88]](#footnote-88)

Tammikuussa 2025 tuli ilmi, että 44-vuotias Tulassa asuva Pavel Ivanjuk oli pidätetty ekstremistiseen toimintaan osallistumisesta nostetun syytteen vuoksi eli rikoslain 282.2 § 2. momentin nojalla. Lisäksi häntä vastaan nostettiin syyte pornografian laittomasta tuottamisesta ja levittämisestä rikoslain 242 §:n nojalla. Lainvalvontaviranomaisten mukaan Ivanjuk käytti useita tilejä, joilla hän jakoi internetissä omia materiaalejaan, joissa hän kehotti ”LGBT-liikkeen” kannattajia yhdistymään ja taistelemaan oikeuksiensa puolesta. Lisäksi Ivanjuk ”etsi aktiivisesti yhdenillanjuttuja”. Ivanjuk oli tuomittu vuonna 2015 seitsemän vuoden vankeusrangaistukseen hänen ryöstettyään isoäitinsä yhdessä ystävänsä kanssa. Hän vapautui vankilasta vuonna 2022.[[89]](#footnote-89)

Coming Out -ryhmän lakimies toteaa Radio Svoboda -uutissivuston tammikuussa 2025 julkaisemassa artikkelissa, että tällä hetkellä ”LGBT-ekstremismiä” koskevat rikosasiat liittyvät palvelualaan. Suurin osa tapauksista on nostettu homoklubien ja -baarien omistajia ja siellä työskenteleviä henkilöitä vastaan. Lakimiehen mielestä Ilja Žuravlevin tapaus Uljanovskin alueella liittyy paikalliseen valtataisteluun, koska tämän tapauksen yhteydessä levitettiin luetteloita, jotka sisälsivät paikallisten poliitikkojen ja virkamiesten nimiä. Yleisesti ottaen se, mitä tekoja pidetään ekstremistisenä, vaikuttaa Coming Out -ryhmän mukaan melko yllättävältä. Esimerkiksi Kotovin tapauksessa lakimies olisi nähnyt riskin sille, että yrityksen omistajana Kotovia voitaisiin pitää hallinnollisesti vastuussa ”LGBT-propagandasta”. Lakimies ei olisi voinut kuitenkaan ennakoida ekstremismiä koskevan syytteen nostamista. Artikkelissa todetaan, että on mahdotonta ennustaa, mikä seksuaali- ja sukupuolivähemmistöihin liittyvä toiminta jonain hetkenä määritellään ekstremistiseksi toiminnaksi.[[90]](#footnote-90)

Myös OVD-Infon tammikuussa 2025 julkaisemassa artikkelissa todetaan, että Coming out -ryhmän lakimiehen mukaan kaikki seksuaali- ja sukupuolivähemmistöjen yhteisöön liittyvä on joutunut oikeudellisen epävarmuuden tilanteeseen. Ei ole selvää, mikä kuuluu ekstremismin tunnusmerkkien alle. Ihmisoikeusaktivisti Igor Kotšetkov toteaa, että korkeimman oikeuden päätöksen perusteella ei osattu odottaa, että ihmisiä olisi syytetty nimenomaan homoklubeista tai liiketoiminnasta. Kotšetkovin mukaan ”LGBT-ekstremismiä” koskevan lainsäädännön soveltaminen on täysin ruohonjuuritason poliisiviranomaisten käsissä. Kotšetkov arvioi, että viranomaiset eivät ole saaneet minkäänlaista selvennystä siitä, mitä tällainen ekstremismi on, minkä vuoksi he improvisoivat. Homoklubit on otettu kohteeksi, koska ne vastaavat tavallisten venäläisten poliisien käsityksiä seksuaali- ja sukupuolivähemmistöistä.[[91]](#footnote-91) Samoin maaliskuussa 2025 julkaistussa Coming Out -ryhmän raportissa todetaan, että rikoslain 282.2 §:n mukaisen rikoksen kriteerit ovat epämääräiset. Seksuaali- ja sukupuolivähemmistöihin kuuluvat henkilöt eivät voi ennustaa, voivatko heidän julkiset tai yksityiset tekonsa johtaa rikossyytteeseen.[[92]](#footnote-92)

Ihmisoikeusaktivisti Igor Kotšetkov huomauttaa OVD-Infon tammikuussa 2025 julkaisemassa artikkelissa, että kasvava trendi on vigilanttien eli omankädenoikeuden jakajien rooli ”LGBT-ekstremismiin” liittyvissä tapauksissa. Tällaiset henkilöt haluavat kovasti, että korkeimman oikeuden päätöstä sovelletaan kaikenlaisen ”LGBT-propagandan” kitkemiseksi Venäjältä. Esimerkkinä mainitaan äärioikeistolainen ”Venäläinen yhteisö” -liike. Liikkeen jäsenet tekevät ilmiantoja sekä osallistuvat itse homofobisiin ratsioihin viranomaisten kanssa.[[93]](#footnote-93)

Coming Out -ryhmä totesi tammikuussa 2025, että toistaiseksi syytteitä ei ole nostettu ”LGBT-ekstremismin” rahoittamisesta. Tilanne voi kuitenkin muuttua milloin tahansa, ja muiden ekstremistisiksi julistettujen järjestöjen oikeuskäytännössä jopa pienetkin ulkomaisten maksuvälineiden ja kryptovaluuttojen rahansiirrot ovat toimineet tuomion perusteena.[[94]](#footnote-94)

Hallintolain 20.29 §:n ja 20.3 §:n toimeenpano

Korkeimman oikeuden päätös ekstremistiseksi julistamisesta asettaa myös hallinnollisen vastuun seksuaali- ja sukupuolivähemmistöjen symbolien esittämisestä Venäjän hallintolain 20.3 §:n mukaisesti. Hallintolain 20.3 §:n nojalla voidaan määrätä rangaistukseksi sakkoja ja enintään 15 päivän pidätys. Samalla tällaisten rikkomusten toistuminen johtaa rikosoikeudelliseen vastuuseen rikoslain 282.4 §:n mukaisesti, jonka nojalla voidaan määrätä jopa neljän vuoden vankeusrangaistus. Korkeimman oikeuden päätöksessä tai Venäjän lainsäädännössä ei ole määritelty, mitä tällaiset ekstremistiset seksuaali- ja sukupuolivähemmistöjen symbolit tarkalleen ottaen ovat. On esimerkiksi ollut tapauksia, joissa henkilöitä on asetettu hallinnolliseen vastuuseen seitsenvärisen sateenkaarilipun esittämisestä, vaikka korkeimman oikeuden päätöksessä ”LGBT-liikkeen” symbolina mainitaan kuusivärinen sateenkaarilippu. Coming Out -ryhmän mukaan kielto ei rajoitu vain seksuaali- ja sukupuolivähemmistöjen symbolien käyttämiseen tai esittämiseen, vaan koskee mitä tahansa, mitä viranomaiset voivat tulkita tällaisiksi symboleiksi. Ekstremisminvastaista lainsäädäntöä on sovellettu tavalla, joka on luonut tilanteen, jossa seksuaali- ja sukupuolivähemmistöihin kuuluvat henkilöt eivät voi ennakoida tekojensa seurauksia riittävän tarkasti välttääkseen viranomaisseuraukset. Esimerkkinä mainitaan tilanne, jossa henkilö on ladannut internetiin kuvan, joka voidaan tulkita ekstremistiseksi symboliksi. Jos kuva on edelleen saatavilla, voidaan henkilö saattaa hallinnolliseen vastuuseen. Jos tällainen kuva on julkaistu useammin kuin kerran, riippumatta siitä, tapahtuiko se ennen vai jälkeen korkeimman oikeuden päätöstä, henkilö voi joutua rikosoikeudelliseen vastuuseen hallinnollisen vastuun jälkeen.[[95]](#footnote-95)

Coming Out -ryhmän maaliskuussa 2025 julkaisemassa raportissa todetaan, että tällä hetkellä tiedossa on ainakin 61 seksuaali- ja sukupuolivähemmistöjen symbolien esittämiseen liittyvää, hallintolain 20.3 §:n nojalla käsiteltyä tapausta.[[96]](#footnote-96) Sovan mukaan heti sen jälkeen, kun päätös ”kansainvälisen LGBT-liikkeen” kieltämisestä tuli voimaan, venäläisiä alettiin laajamittaisesti saattaa vastuuseen 20.3 §:n nojalla sateenkaarilippujen ja muiden vastaavien symbolien esittämisestä.[[97]](#footnote-97) Coming Out -ryhmän mukaan sosiaalisessa mediassa julkaistuista sateenkaarisymboleista syytetään aktiivisesti, riippumatta siitä, milloin ne on julkaistu.[[98]](#footnote-98) Hallintolain 20.3 §:n lisäksi symboleista voidaan syyttää hallintolain 6.21 §:n nojalla.[[99]](#footnote-99) Käytetyistä lähteistä ei löydy tietoa siitä, onko tämän kyselyvastauksen julkaisuhetkellä ketään saatettu rikosoikeudelliseen vastuuseen 282.4 §:n mukaisesti hallintolain 20.3 §:n mukaisista toistuvista rikkomuksista.

Heinäkuussa 2024 Sova raportoi ekstremistisen materiaalin levittämisestä (hallintolain 20.29 §) määrätystä sakkorangaistuksesta. Tuomio määrättiin Moskovassa Aleksandra Marovalle, Venäjän hallitusta tukevan ”Yleisvenäläinen kansanrintama” -poliittisen järjestön Moskovan alueen jäsenelle. Marova oli jakanut eteenpäin maaliskuussa 2024 Telegram-kanavallaan julkaisun Crocus City Hall -iskun jälkeen. Julkaisussa lueteltiin sellaisten järjestöjen yhteystietoja, jotka voivat tarjota ilmaista psykologista apua, mukaan lukien kriisipuhelin ja linkki Russian LGBT Network -järjestön chattiin.[[100]](#footnote-100) Käytetyistä lähteistä ei löydy muita mainintoja hallintolain 20.29 §:n nojalla määrätyistä, ”LGBT-ekstremismiin” liittyvistä tuomioista.

Muiden rikoslain pykälien perusteella tuomitut

Käytettyjen lähteiden mukaan henkilöitä on syytetty homoseksuaalisen suuntautumisen ilmaisemisen vuoksi myös muiden rikoslain pykälien nojalla. Vuonna 2022 määrättiin sakkorangaistus rikoslain 148 §:n nojalla uskonrauhan rikkomisesta. Rikosasia avattiin sen jälkeen, kun kaksi miestä julkaisi Instagramissa videon suudelmastaan. Videon taustalla näkyi ortodoksikirkon kellotorni. Videosta tehtiin valitus. Rikostutkintaa varten tehdyn asiantuntijakatselmuksen mukaan uskovien tunteita loukattiin nimenomaan sillä, että suutelijat olivat samaa sukupuolta.[[101]](#footnote-101)

Syyskuussa 2024 kaksi nuorta homoseksuaalia miestä tuomittiin viiden vuoden vankeusrangaistukseen ”siveettömistä teoista alaikäisiä kohtaan” rikoslain 135 §:n 3. momentin nojalla. Syyte perustui siihen, että miehet olivat alasti omassa asunnossaan, ja heidät nähtiin ikkunasta.[[102]](#footnote-102)

# Seksuaali- ja sukupuolivähemmistöjen yhteiskunnallinen asema Venäjällä

Ihmisoikeusjärjestö Human Rights Watchin mukaan seksuaali- ja sukupuolivähemmistöihin kuuluvat henkilöt ovat jo pitkään joutuneet Venäjällä syrjinnän, häirinnän ja väkivallan kohteiksi. Avoin vihamielisyys on kasvanut vuodesta 2013 lähtien, jolloin ”ei-perinteisten seksuaalisten suhteiden propagandasta alaikäisille” säätävä laki otettiin käyttöön. Viimeisen vuosikymmenen aikana Venäjän viranomaiset ovat yhä enemmän käyttäneet niin sanottuja perinteisiä perhearvoja välineenä hallita ja pakottaa kansalaisia tietynlaisiin käytäntöihin ja asenteisiin.[[103]](#footnote-103) Samoin Bertelsmann Stiftung -säätiön Venäjän tilannetta vuosina 2021 ja 2022 tarkastelevassa raportissa todetaan, kuinka seksuaali- ja sukupuolivähemmistöjen yhteisöön kohdistuvat hyökkäykset ovat osa käynnissä olevaa kampanjaa, jolla pyritään edistämään ”perinteisiä arvoja” venäläisessä yhteiskunnassa.[[104]](#footnote-104)

Seksuaali- ja sukupuolivähemmistöjen oikeuksiin keskittyvä lakimies Maks Olenitšev toteaa tammikuussa 2023 julkaistussa tekstissä, että homopropagandalain hyväksyminen vuonna 2013 lisäsi seksuaali- ja sukupuolivähemmistöihin kuuluvien henkilöiden stigmatisointia ja syrjintää. Useita seksuaali- ja sukupuolivähemmistöihin kuuluvia opettajia irtisanottiin ”moraalittomien tekojen” vuoksi. Samalla seksuaali- ja sukupuolivähemmistöjen järjestöt raportoivat viharikosten määrän kasvusta.[[105]](#footnote-105)

Human Rights Watch kuvailee, kuinka vuodesta 2022 lähtien hyväksytyt lakimuutokset merkitsevät täyttä hyökkäystä seksuaali- ja sukupuolivähemmistöjä vastaan Venäjällä.[[106]](#footnote-106) Täysimittaisen Ukrainan sodan alkamisen jälkeen Venäjän viranomaiset ovat koventaneet retoriikkaansa seksuaali- ja sukupuolivähemmistöjä kohtaan.[[107]](#footnote-107) Presidentti Vladimir Putin mainitsi 24.2.2022 pitämässään, Ukrainaa käsittelevässä puheessaan ”perinteisten arvojen” puolustamisen. Ihmisoikeusaktivisti Igor Kotšetkovin mukaan homo- ja transfobiaa käytetään sodan oikeuttavana ideologiana.[[108]](#footnote-108) Maks Olenitšev toteaa tammikuussa 2023 julkaistussa tekstissä, että Ukrainan sodan myötä viranomaiset lisäsivät omilla toimillaan homo- ja transfobiaa Venäjällä ja pyrkivät siten kääntämään venäläisten huomion pois sotilaallisista epäonnistumista.[[109]](#footnote-109)

Coming Out -ryhmä toteaa seksuaali- ja sukupuolivähemmistöjen tilanteen huonontuneen merkittävästi Ukrainan sodan alkamisen jälkeen ja jatkavan nopeaa heikkenemistään vuonna 2025.[[110]](#footnote-110) OVD-Infon mukaan vuosi 2024 oli Venäjällä seksuaali- ja sukupuolivähemmistöjen yhteisön järjestelmällisen tukahduttamisen vuosi. Vuonna 2024 seksuaali- ja sukupuolivähemmistöihin kohdistuva syytetoiminta lisääntyi. Coming Out -ryhmän lakimies toteaa OVD-infon julkaisemassa artikkelissa, että vuonna 2024 kaikki seksuaali- ja sukupuolivähemmistöjen identiteetin ilmenemismuodot pyrittiin tukahduttamaan täysin.[[111]](#footnote-111)

Kuten edellä todetaan, Citizens’ Watch ja Sphere -ihmisoikeusjärjestöjen tutkimuksen mukaan Venäjällä on tällä hetkellä käytännössä voimassa täydellinen kielto mainita seksuaali- ja sukupuolivähemmistöihin kuuluvia missään kontekstissa julkisessa tilassa, paitsi selkeästi paheksuvaan sävyyn.[[112]](#footnote-112) Venäjällä korkean tason viranomaiset ovat antaneet lausuntoja siitä, että seksuaali- ja sukupuolivähemmistöt ovat vaaraksi yhteiskunnalle.[[113]](#footnote-113) Levada-keskuksen tutkimuksen mukaan homofobinen retoriikka ja seksuaali- ja sukupuolivähemmistöihin kuuluviin ihmisiin kohdistetut lait ovat merkittävästi vaikuttaneet siihen, miten venäläiset puhuvat julkisesti seksuaali- ja sukupuolivähemmistöihin kuuluvista ihmisistä. Kielteisen suhtautumisen seksuaali- ja sukupuolivähemmistöihin kuuluviin kerrotaan olevan kasvussa Venäjällä.[[114]](#footnote-114)

Freedom House toteaa vuotta 2024 käsittelevässä raportissaan, että korkeimman oikeuden päätös ”kansainvälisen LGBT-liikkeen” ekstremistiseksi julistamisesta vuonna 2023 asetti myös vakavia käytännön rajoituksia henkilökohtaiseen itsemääräämisoikeuteen ja lisäsi rikossyytteen riskiä kaikesta seksuaali- ja sukupuolivähemmistöidentiteetin näkyvästä ilmaisusta.[[115]](#footnote-115) YK:n erityisraportoijan syyskuussa 2024 julkaisemassa raportissa todetaan, että ”kansainvälisen LGBT-liikkeen” julistaminen ekstremistiseksi vuonna 2023 on tehnyt kaikesta seksuaali- ja sukupuolivähemmistöihin liittyvästä toiminnasta laitonta Venäjällä.[[116]](#footnote-116)

Ihmisoikeusaktivistien mukaan vuoden 2022 ja 2023 lainsäädäntömuutosten ja ”kansainvälisen LGBT-liikkeen” ekstremistiseksi julistamisen voimaantulon jälkeen ahdistus ja pelko ovat kasvaneet Venäjällä seksuaali- ja sukupuolivähemmistöihin kuuluvien keskuudessa. Ihmisoikeusjärjestö Coming Out raportoi, että vuonna 2024 seksuaali- ja sukupuolivähemmistöjen hakemien psykologisten neuvontapalveluiden määrä on kasvanut lähes 20 %.[[117]](#footnote-117)

Coming Out -ryhmän maaliskuussa 2025 julkaisemassa raportissa todetaan, että homot, lesbot, biseksuaalit ja transsukupuoliset Venäjällä ovat merkittävässä vaarassa joutua sorretuiksi seksuaalisen suuntautumisensa vuoksi, ja he kohtaavat jatkuvaa syrjintää, väkivaltaa ja ihmisoikeusloukkauksia.[[118]](#footnote-118) Raportissa todetaan myös, että käytännössä jokainen seksuaali- ja sukupuolivähemmistöön kuuluva henkilö Venäjällä elää valtion sorron, väkivallan ja systeemisen syrjinnän uhan alla. Nämä riskit ovat moninkertaisesti suuremmat henkilöille, jotka osoittavat avoimesti kuuluvansa seksuaali- ja sukupuolivähemmistöihin kuuluvia.[[119]](#footnote-119)

Ratsiat ja tietojen kerääminen seksuaali- ja sukupuolivähemmistöistä

Poliisien suorittamista ratsioista seksuaali- ja sukupuolivähemmistöjä vastaan kuvaillaan tulleen säännöllinen käytäntö. Novaja Gazeta Jevropan (ven. Новая газета Европа) marraskuussa 2024 julkaiseman tilaston mukaan Ukrainan sodan alkamisen jälkeen turvallisuusjoukkojen kerrotaan häirinneen ainakin 59 tapahtumaa seksuaali- ja sukupuolivähemmistöjen vastaisen toiminnan varjolla. Tapauksista 37 oli ratsioita. Sphere-säätiön ja Nastojaštšeje Vremja -uutissivuston laskelmien mukaan ekstremistiseksi liikkeeksi julistamisen jälkeen ratsioita on tehty 42. Eniten ratsioita on tehty Moskovassa. Homoklubeille tehtyjen ratsioiden kerrotaan yleistyneen ja tulleen entistä brutaaleimmiksi sen jälkeen, kun Venäjän korkein oikeus julisti ”kansainvälisen LGBT-liikkeen” ekstremistiseksi järjestöksi marraskuussa 2023. Alle 48 tuntia päätöksen tekemisen jälkeen Moskovan poliisi teki ratsian kolmeen moskovalaiseen homoklubiin ahdistellen asiakkaita ja ottamalla valokuvia heidän passeistaan. Ratsioihin liittyy usein pidätyksiä, väkivaltaa, nöyryyttämistä ja hallinnollisia sakkoja. Monet tällaiset paikat ovat joutuneet sulkemaan ovensa ratsioiden jälkeen, ja tapahtumien järjestäjiä ja tilojen omistajia vastaan aloitettu rikostutkintoja ekstremistiseen toimintaan liittyen (rikoslain 282.2 §).[[120]](#footnote-120) Meduza kuvailee, kuinka ratsioita on tehty myös yksityisjuhliin. Esimerkiksi helmikuussa 2024 eräässä Leningradin alueella yksityiseen juhlatilaisuuteen tehdyssä ratsiassa lainvalvontaviranomaiset asettivat vieraat seinää vasten, alkoivat kuvata heitä ja kyselivät vierailta kysymyksiä heidän seksielämästään ja sukuelimistään. Niitä vieraita, joiden sukupuoli-identiteetistä poliisi ei ollut varma, poliisi pakotti vetämään hametta ylös tai näyttämään leikkausarpia tai sukuelimiään.[[121]](#footnote-121) Maks Olenitševin mukaan klubille tehty ratsia on yksinkertaisin tapa nostaa rikossyytteet. Hänen mielestään vuonna 2025 HLBTIQ+-klubit ja -baarit tulevat myös olemaan viranomaisten tarkassa valvonnassa.[[122]](#footnote-122)

Meduzan tammikuussa 2025 julkaiseman laajan artikkelin mukaan HLBTIQ+-juhlat ovat painuneet maan alle, mutta poliisi onnistuu pitämään silmällä myös tällaisia tapahtumia äärioikeistolaisten ja nationalististen aktiivien avulla. Näiden tahojen kerrotaan soluttautuneen seksuaali- ja sukupuolivähemmistöjen suljettuihin keskusteluryhmiin, joista he vuotavat tietoa kokoontumisista, jotta poliisit voivat tehdä ratsian. Lisäksi viranomaiset yrittävät tunnistaa seksuaali- ja sukupuolivähemmistöjen jäseniä provokaatioiden avulla. Esimerkiksi Stavropolissa viranomaiset ovat kutsuneet nuoria miehiä ”ansatreffeille”. Poliisi haastatteli noin parikymmentä deittisovelluksen kautta löydettyä ihmistä. Poliisin kerrotaan ensisijaisesti olleen kiinnostunut näiden henkilöiden ”pareittain asuvista miespuolisista tuttavista”. Yksi Meduzan lähteistä pidätettiin vastaavalla tavalla Dagestanissa. Nähtyään pidätetyn henkilön keskustelut HLBTIQ+-treffisovelluksessa ekstremisminvastaisen keskuksen työntekijät pyysivät häntä jatkamaan sovelluksessa käytyä viestinvaihtoa niin, että poliisiviranomaiset näkisivät viestittelyn.[[123]](#footnote-123)

Meduzan mukaan seksuaali- ja sukupuolivähemmistöihin kohdistuvaan kokonaisvaltaisen paineeseen liittyy myös HLBTIQ+-ihmisten henkilötietojen kerääminen. Juhliin ja klubeille tehdyissä ratsioissa viranomaiset keräävät tarkasti tietoja heidän käsiinsä joutuneista ihmisistä. Viranomaiset ovat esimerkiksi takavarikoineet baarin valvontakameran kuvamateriaalia ja kopioineet tietokoneelta kaikki varausjärjestelmän ja sitä kautta asiakkaiden tiedot. Viranomaisten kerrotaan myös keränneen vierailta sormenjälkiä ja suunäytteitä ja pakottaneen heitä kertomaan kotiosoitteensa kameran edessä. Lisäksi vieraita on vaadittu luovuttamaan passinsa ja puhelimensa sekä avaamaan niiden lukitus. Meduzan erikoiskirjeenvaihtaja sai selville, että viranomaiset keskustelevat mahdollisuudesta käynnistää yhtenäinen sähköinen rekisteri seksuaali- ja sukupuolivähemmistöihin kuuluvien henkilöiden valvomiseksi. Seksuaali- ja sukupuolivähemmistöjä koskevan tietokannan lisäksi suunnitellaan seksityöntekijöitä koskevan tietokannan luomista. Tällaisten tietokantojen luominen loisi Meduzan mukaan rajattomat mahdollisuudet HLBTIQ+-ihmisten kiristämiseen ja häirintään. Näitä hankkeita ei ole vielä toteutettu resurssien puutteen vuoksi.[[124]](#footnote-124)

Kuitenkin Meduzan lähteen mukaan poliisi seuraa ja valvoo jo seksuaali- ja sukupuolivähemmistöihin kuuluvia henkilöitä, ja seuranta alkoi siitä hetkestä, kun korkeimman oikeuden päätös tuli voimaan. Meduzan haastattelema sisäministeriön viranomainen kertoo, että poliisi pyrkii pitämään jatkuvassa seurannassa niitä henkilöitä, joista he ovat tietoisia. Ekstremistiseksi julistamisen jälkeen ekstremisminvastaisesta keskuksesta annettiin paikallispoliisille määräys valvoa tätä uutta ”rikollista elementtiä”. Ihmisoikeusaktivistien mukaan paikallispoliisit ovat vierailleet mahdollisten kielletyn ”liikkeen” toimintaan osallistuvien henkilöiden sekä heitä auttavien lääkäreiden luona. Esimerkiksi vuoden 2023 alussa paikallispoliisit kutsuivat Uralin alueella useita seksuaali- ja sukupuolivähemmistöaktivisteja keskustelemaan. Poliisi kertoi heille vain, että he yrittävät ”tunnistaa kaikki asianosaiset”. Tiedossa ei ole, oliko keskusteluilla jonkinlaisia seurauksia. Myös Arkangelin alueella ja Pietarissa on kutsuttu transihmisiä tällaisiin haastatteluihin. Poliisin kerrotaan etsineen Venäjältä jo lähteneitä transihmisiä heidän vanhoista asuinpaikoistaan. Uralilla tammikuussa 2024 ihmiset, jotka olivat aikoinaan käyneet paikallisen sairaalan psykiatrisella osastolla ja joilla oli diagnosoitu ”transseksuaalisuus” kutsuttiin poliisin ja aluepoliisin luo. Henkilöistä ainoastaan kaksi oli korjannut sukupuolimerkinnän asiakirjoihinsa, ja muiden transsukupuolisuus ei ollut julkisesti tiedossa. Henkilöiltä kysyttiin heidän kanssaan työskennelleistä lääkäreistä. Viranomaisten kerrotaan myös vierailleen seksuaali- ja sukupuolivähemmistöjä auttavien lääkärien luona. Eräälle lääkärille aluepoliisi soitti, toisen kotona vierailivat sosiaaliviranomaiset tarkastamassa, kuinka perhe elää ja yhdessä tapauksessa lääkäri kutsuttiin todistajaksi tai antamaan lausunto oikeusjutussa.[[125]](#footnote-125) Myös Transgender-säätiön (ven. Трансгендер) johtaja Jael Demedetskaja toteaa Radio Svobodan helmikuussa 2025 julkaisemassa artikkelissa, että viranomaiset voivat hyvin helposti koota luetteloita transhenkilöistä käyttäen väestörekisteristä saatuja tietoja. Demedetskaja muistaa viime ajoilta noin 15 tapausta, joissa poliisi kutsui transhenkilön selittämään, miksi hän oli korjannut sukupuolensa vuosia sitten. Kyseisissä tapauksissa transhenkilöt eivät olleet koskaan osallistuneet aktivismiin.[[126]](#footnote-126)

Meduzan mukaan FSB:n työntekijät alkoivat ensimmäisinä kuukausina korkeimman oikeuden päätöksen jälkeen myös kysellä ihmisiltä heidän kuulumisestaan seksuaali- ja sukupuolivähemmistöihin, ekstremismistä ja ”sukupuolenvaihdossuunnitelmista”. Tällaisia kysymyksiä esitetään joillekin maahan palaaville venäläisille rajalla. Joskus tällaiset haastattelut voivat kestää jopa viisi tuntia. Lakimies Maks Olenitšev uskoo, että rajavartijat saattavat kuulustella henkilöitä, jotka ovat herättäneet ekstremisminvastaisen keskuksen huomion.[[127]](#footnote-127)

Lainvalvontaviranomaisten kerrotaan myös tarkastavan transihmisten lääketieteellisiä tietoja. Seitsemän lähdettä kertoi Meduzalle, kuinka lääketieteellisiin laitoksiin on tehty tarkastuksia. Viranomaiset kohdistavat valvontaa ja tutkintoja yksittäisiin lääkäreihin ja klinikoihin, jotka ovat auttaneet transsukupuolisia henkilöitä. Viranomaiset ovat ensisijaisesti kiinnostuneita potilaista. Ainakaan Meduzan lähteillä ei ollut tiedossa, että klinikat olisivat vapaaehtoisesti luovuttaneet viranomaisille salassa pidettäviä potilastietoja. Kuitenkin lista joistakin henkilöistä, jotka ovat korjanneet sukupuolensa, on päätynyt harmaille markkinoille, joissa myydään venäläisten henkilötietoja. Meduzan käyttöön saama luettelo on todennäköisesti ladattu väiestörekisteritoimiston tiedoista, joissa transhenkilö on voinut lääkärintarkastuksen ja tietyn todistuksen saamisen jälkeen hakea sukupuolimerkinnän korjaamista syntymätodistukseen ja passiin. Meduza ei onnistunut selvittämään luettelon lataajaa, mutta luetteloon tutustuneet ihmisoikeusaktivistit arvioivat, että lista voisi olla peräisin poliisilta. Uskotaan, että tällaisten valtion viranomaisten tietokannoista vuotaneiden tietojen perusteella potentiaaliset työnantajat voivat tarkistaa transihmisten tietoja, jotta he voisivat kieltäytyä palkkaamasta heitä. Meduzan tiedossa ei ole muita tapoja käyttää tällaisia listoja. Ekstremisminvastaisen keskuksen työntekijöillä kerrotaan olevan myös jonkinlaisia listoja transihmisistä. Samoin tällaisia on erilaisilla tahoilla, jotka pyrkivät edistämään eheytyshoitojen käyttöä Venäjällä.[[128]](#footnote-128)

Myös SK SOS -ihmisoikeusjärjestön (ven. СК SOS) oikeudellisen osaston johtaja Osip Drozdovski toteaa, että sisäministeriö luo säännöllisesti rekistereitä kansalaisista eri aiheista. Tällaiset tietokannat ilmestyvät usein erilaisiin botteihin, joiden kautta pystyy tarkistamaan tietoja henkilöistä. Drozdovskin mukaan on vaikea sanoa, mihin tällaisille listoille päätyminen voi johtaa. Drozdovskin mukaan suurin uhka on, että erittäin suurella todennäköisyydellä tiedot vuotavat ja tulevat myöhemmin julkisesti saataville.[[129]](#footnote-129)

Transsukupuolisten tilanne

Norjan maatietopalvelu Landinfon joulukuussa 2024 julkaisemassa kyselyvastauksessa kerrotaan, että Landinfon lähteet korostavat transihmisiä ryhmänä, joka kohtaa eniten ennakkoluuloja ja on kaikkein alttein väkivallalle. Seksityötä tekevät transihmiset ovat erityisen haavoittuvassa asemassa.[[130]](#footnote-130)

BBC:n toukokuussa 2023 julkaisemassa artikkelissa todetaan, että ihmisoikeusaktivistit ovat huomanneet trendinä venäläisten viranomaisten lisääntyneen huomion transihmisiin. Esimerkiksi päivitettyyn homopropagandalakiin (hallintolain 6.21 §) lisättiin muotoilu ”sukupuolenvaihdospropagandan” kieltämisestä. Lakimies Vladimir Komovin mukaan monet vuonna 2023 käynnistetyt, hallintolain 6.21 §:n mukaiset tapaukset liittyvät jollain tavalla transsukupuolisuuteen. Transsukupuolisten seksityöntekijöiden tapausten lisäksi viranomaiset ovat laatineet raportteja ”miesten mekoissa tai hameissa julkaisemista kuvista”. Esimerkiksi eräs bloggaaja sai 100 000 ruplan sakot homopropagandasta sen vuoksi, että julkaisi kanavallaan kuvia naisten alusvaatteissa ja meikattuna. Komov mainitsee myös, että transnaisista on tehty oikeuskäsittelyyn johtaneita ilmiantoja sen perusteella, että he väitetysti kertoivat jollekin identiteetistään.[[131]](#footnote-131)

Kuten edellä todetaan, heinäkuussa 2023 hyväksytyt lakimuutokset kieltävät sukupuolenkorjaushoidon kokonaisuudessaan Venäjällä. Lisäksi lakimuutokset loivat oikeudellista epävarmuutta niille, jotka ovat jo aloittaneet sukupuolenkorjausprosessinsa. Vaikka kielto ei mitätöi ennen sen voimaantuloa myönnettyjä asiakirjoja, rajoittaa se niihin liittyviä oikeuksia, kuten adoptiota ja avioliiton solmimista, sekä estää pääsyn transsukupuolisille tarkoitettuun lääketieteelliseen hoitoon.[[132]](#footnote-132)

Hormonihoitojen kieltäminen aiheuttaa merkittäviä terveysriskejä henkilöille, jotka ovat jo aloittaneet tällaisen hoidon.[[133]](#footnote-133) Transihmisten kerrotaan joutuvan Venäjällä yhä useammin turvautumaan laittomiin tai puolilaittomiin keinoihin saadakseen välttämättömiä lääkkeitä. Osa transihmisistä ostaa huonolaatuisia hormonilääkkeitä pimeiltä markkinoilta ja käyttää niitä ilman endokrinologin valvontaa, mikä on terveysriski.[[134]](#footnote-134) Mediazonan marraskuussa 2024 julkaisemassa artikkelissa kerrotaan, kuinka transjärjestö Centre T (ven. Центр Т; Tsentr T) tarjoaa verkkokonsultaatioita ulkomailla työskentelevien endokrinologien kanssa, mutta tällä tavoin ei pystytä auttamaan kaikkia hormonilääkitystä tarvitsevia. Centre T -transjärjestön edustaja Jan Dvorkin huomauttaa, että kyseessä on ainoa laillinen tapa saada lääketieteellistä apua ilman, että lääkäri vaarantaa lääkärinasemansa. Venäjällä aktivistit etsivät transystävällisiä erikoislääkäreitä, mutta tällaisia lääkäreitä on yhä vähemmän.[[135]](#footnote-135)

Mediazonan artikkelissa todetaan myös, kuinka erään haastatellun transaktivistin mukaan joskus transihmisiltä evätään terveydenhuolto myös asioissa, jotka eivät liity sukupuolenkorjaukseen. Tätä tapahtuu erityisesti alueellisissa julkisissa sairaaloissa.[[136]](#footnote-136) Novaja Gazeta Jevropan toukokuussa 2024 julkaisemassa artikkelissa todetaan, että transsukupuolisilla henkilöillä on kaksi pääongelmaa Venäjällä hoidon saamisessa. Ensinnäkin heiltä kielletään sukupuolenkorjaushoidot ja toiseksi heidät torjutaan kokonaan potilaina. Sukupuolenkorjaushoitojen kieltävän lain voimaantulon jälkeen avun saaminen on muuttunut entistä vaikeammaksi, sillä lain epämääräisten sanamuotojen vuoksi lääkärit pelkäävät usein syyllistyvänsä rikokseen.[[137]](#footnote-137)

Centre T -transjärjestön Dvorkin toteaa Mediazonan marraskuussa 2024 julkaisemassa artikkelissa, että seksuaali- ja sukupuolivähemmistöille vihamielisen lainsäädännön myötä häirintä on lisääntynyt niin perheissä, kaduilla, oppilaitoksissa kuin työpaikoillakin. Dvorkin joutui itse lähtemään Venäjältä marraskuussa 2023. Hänen mukaansa transihmiset kohtaavat nyt kiristystä: pahantahtoiset ihmiset voivat uhata heitä henkilöllisyyden paljastamisella, ilmiannolla ekstremismistä tai lasten huostaanotolla. Dvorkinin mukaan sorto vaikuttaa voimakkaasti transihmisten psyykkiseen hyvinvointiin. Samoin artikkelia varten haastateltu, Venäjälle jäänyt transaktivisti toteaa, että valtion transihmisistä käyttävän erittäin kielteisen retoriikan vuoksi transihmiset elävät jatkuvassa pelossa. Dvorkin kuvaa, että kaikki tämä johtaa transihmisten syrjäytymiseen yhteiskunnasta. Monille on vaikeaa löytää työtä tai jatkaa opintojaan, moni joutuu perheensä hylkäämäksi, osa päätyy kodittomiksi, ajautuu seksityöhön tai alkaa käyttää huumeita. Tilanne pahenee kuukausi kuukaudelta. Dvorkinin mukaan myös ne transihmiset, jotka ehtivät muuttaa asiakirjojensa sukupuolimerkinnän, voivat toisinaan kohdata ongelmia työnhaussa. On mahdollista, että työnantajat tarkistavat heidän tietonsa palveluista, joihin on kerätty viranomaisten tietokannoista vuotaneita tietoja. Tällöin työnantaja saa selville, että henkilö on korjannut sukupuolimerkintänsä. Haastateltu transaktivisti kertoo, että hän ei ole toistaiseksi nähnyt laajamittaisia ongelmia transihmisten työllistymisessä, ainakaan transhenkilöiden kohdalla, joilla on jo työpaikka. Tämä voi hänen mukaansa johtua työvoimapulasta Venäjällä. Dvorkin kuvaa, kuinka valtion virastot ovat tietoisia sukupuolimerkinnän korjaamisesta, joten niissä asioidessaan transhenkilö voi kohdata transvihamielisiä kommentteja tai palvelun epäämistä. Näin ollen siis sukupuolimerkinnän korjaaminen ei ole tae siitä, että kaikki sujuu ongelmitta ja henkilö voi sulautua joukkoon.[[138]](#footnote-138)

Coming Out -ryhmän maaliskuussa 2025 julkaistussa raportissa todetaan, että transhenkilöt ovat erityisen alttiina fyysiselle väkivallalle, koska heidän ulkonäkönsä ja virallisissa asiakirjoissa olevat sukupuolimerkinnät voivat olla ristiriidassa viranomaisten silmissä.[[139]](#footnote-139) Transsukupuolisilla kerrotaan olevan ongelmia myös pakollisen sotilasrekisteröinnin vuoksi. Venäjän lain mukaan työnantajat ovat vastuussa työntekijöiden sotilasrekisteröinnin ylläpitämisestä. Coming out -ryhmän mukaan sotilaskomissariaatit vaativat transsukupuolisia miehiä käymään läpi pakollisen psykiatrisen arvioinnin sairaalassa, ennen kuin heidät voidaan rekisteröidä. Samoin transsukupuolisten naisten on täytettävä sama vaatimus päästäkseen pois sotilasrekisteristä. Tämän seurauksena transsukupuoliset henkilöt joutuvat pakollisiin lääketieteellisiin arviointeihin. Useimmilla alueilla näiden arviointien yhteydessä lääketieteellinen henkilökunta kohtelee transhenkilöitä nöyryyttävästi. Ainoastaan Moskovassa on puolustusministeriön johdolla toimiva, transsukupuolisten henkilöiden psykiatrisiin arviointeihin erikoistunut osasto.[[140]](#footnote-140)

Sateenkaariperheiden tilanne

Coming out -ryhmän maaliskuussa 2025 julkaisemassa raportissa todetaan, että seksuaali- ja sukupuolivähemmistöihin kuuluvat vanhemmat muodostavat erityisen haavoittuvan ryhmän. Heidän tilanteensa paheni merkittävästi kesällä 2024. Raportissa todetaan tällaisten perheiden kohtaavan epäasiallista kohtelua lastensuojeluviranomaisten taholta. Viranomaiset saattavat uhata erottaa lapset sateenkaarivanhemmistaan. Näiden uhkauksien jälkeen seuraa usein oikeudellisia toimia, joissa pyritään saamaan lapsi pois perheestä. Lastensuojeluviranomaiset tulkitsevat lapsen asumisen samaa sukupuolta olevien vanhempien perheessä ”ei-perinteisiä seksuaalisuhteita edistäväksi propagandaksi”, ja pitävät sitä vanhempainoikeuksien väärinkäyttönä, mikä on peruste niiden riistämiselle. Transsukupuoliset vanhemmat, erityisesti ne, jotka ovat aiemmin korjanneet sukupuolimerkintänsä, ovat erityisen suojattomassa asemassa. Nykyinen lainsäädäntö estää heitä tulemasta merkityiksi vanhemmiksi omien lastensa syntymätodistuksiin. Samoin raportissa todetaan, että seksuaali- ja sukupuolivähemmistöihin kuuluvat vanhemmat ovat erityisen haavoittuvia, kun he joutuvat rikosten tai muiden oikeudenloukkausten uhreiksi. Tällaisista tapahtumista ilmoittaminen poliisille vaarantaa heidän vanhempainoikeutensa.[[141]](#footnote-141) Raportissa ei mainita, ovatko lastensuojeluviranomaisten uhkaukset lasten erottamisesta perheistään ja niihin liittyvät oikeudelliset toimet johtaneet lasten huostaanottoihin.

Coming Out -ryhmä on julkaissut heinäkuussa 2024 sateenkaariperheiden elämää Venäjällä käsittelevän oppaan. Oppaassa todetaan, että pelkästään sitä, että lapsi elää yhden homoseksuaalisen vanhemman kanssa, ei voida pitää propagandana. Tilanne on epäselvempi, kun lapsi asuu homo- tai biseksuaalin vanhemman ja tämän samaa sukupuolta olevan kumppanin kanssa. Oppaan kirjoitushetkellä Coming Out -ryhmällä ei ollut tiedossa tapauksia, joissa lapsen asuminen samaa sukupuolta olevan pariskunnan kanssa olisi johtanut vanhemman saattamiseen hallinnolliseen vastuuseen 6.21 §:n tai 6.21.1 §:n nojalla. Coming Out -ryhmän mukaan ottaen huomioon nopeasti muuttuvan tilanteen, ei voida sulkea pois mahdollisuutta, että vanhemman tuomitseminen hallintolain 6.21 § tai 6.21.2 §:n nojalla johtaisi lapsen huostaanottoon. Lisäksi oppaassa todetaan, että joidenkin paikkakuntien lastensuojeluviranomaisilla on viime aikoina ollut taipumus uhkailla transvanhempia sillä, että he nostavat kanteen vanhempainoikeuksien riistämiseksi, koska vanhemman olemassaolo itsessään on ”propagandaa”. Uhkaukset eivät ole tässä vaiheessa johtaneet vanhempainoikeuksien riistämiseen, sillä kyseessä on uusi kehityskulku. Coming Out -ryhmä kuitenkin toteaa, että transvanhempien vanhempainoikeuksien riistämisen riskit ovat ehdottomasti kasvaneet.[[142]](#footnote-142) Ottaen huomioon, että Coming Out -ryhmä toteaa maaliskuussa 2025 julkaistussa raportissa seksuaali- ja sukupuolivähemmistöihin kuuluvien vanhempien tilanteen pahenneen merkittävästi kesällä 2024, voivat heinäkuussa 2024 julkaistut tiedot olla vanhentuneita.

Heinäkuussa 2024 julkaistussa oppaassa todetaan, että seksuaali- ja sukupuolivähemmistöihin kuuluvien vanhempien pitää alkaa huolestua, jos vanhempi kutsutaan poliisilaitokselle ja häntä haastatellaan siitä, harjoittaako hän propagandaa omaa lastaan kohtaan. Vakava riski tulee tilanteessa, jossa vanhemmasta on laadittu raportti hallinnollisesta rikkomuksesta 6.21 §:n tai 6.21.2 §:n mukaan propagandan harjoittamisesta omassa perheessä tai jos lastensuojeluviranomaiset ovat vierailleet perheen luona raportin laatimisen jälkeen. Suorat edellytykset vanhempainoikeuksien poistamiselle on, jos henkilö on saanut tuomion 6.21 §:n tai 6.21.2 §:n nojalla.[[143]](#footnote-143)

Samaa sukupuolta oleville pareille lapsen adoptio, holhoojana toiminen tai sijaisvanhemmuus eivät ole lain mukaan mahdollisia. Coming Out -ryhmän mukaan lastensuojeluviranomaisille ei kannata olla avoin. Perhelain 142 §:n mukaan lastensuojeluviranomaisilla on lailliset perusteet poistaa henkilön sijaisvanhemman status, jos todetaan, että henkilö elää samaa sukupuolta olevien liitossa.[[144]](#footnote-144)

Coming Out -ryhmän mukaan vuonna 2024 transsukupuolisten nuorten perheillä on entistä suurempi riski kohdata ongelmia viranomaisten kanssa.[[145]](#footnote-145) Käytetyistä lähteistä löytyy tietoa tapauksesta, jossa pietarilainen tuomioistuin riisti transsukupuolisen nuoren isältä hänen vanhempainoikeutensa. Kyseisestä tapauksesta tiedotti Pietarin tuomioistuinten lehdistöpalvelu. Vanhempainoikeuksien riistämistä koskevan kanteen nosti erään Pietarin kaupunginosan hallintoviranomainen. Edellä mainitussa tapauksessa alaikäisen nuoren kerrotaan joutuneen toistuvasti poliisin ja muiden viranomaisten huomion kohteeksi. Yksi syy oikeuskäsittelyyn oli se, että nuori tuli koulun tapahtumaan ”naisen näköisenä” ja pyysi luokkatovereitaan kutsumaan häntä naisen nimellä. Nuori henkilö asuu isovanhempiensa luona, ja viranomaiset väittivät, että vanhemmat eivät osallistuneet hänen kasvatukseensa ja vaativat molemmilta vanhempainoikeuksien riistämistä. Nuoren äiti pyysi tuomioistuinta olemaan riistämättä hänen vanhempainoikeuksiaan. Isä taas kirjoitti lausunnon, jossa hän kieltäytyi täyttämästä kasvatustehtäviään. Tuomioistuin päätti sittemmin riistää vain isän vanhempainoikeudet. Centre T -transjärjestön mukaan kyseessä oli heinäkuun 2023 lakimuutosten jälkeen ensimmäinen julkinen ennakkotapaus, jossa transsukupuolisen lapsen vanhemmalta riistettiin vanhempainoikeudet. Seksuaali- ja sukupuolivähemmistöjen oikeuksiin erikoistuneen lakimiehen mukaan vanhempainoikeuksiin liittyvät tapaukset käsitellään suljetuissa oikeudenkäynneissä, joten oikeudenkäynnistä ei olisi pitänyt julkaista tietoa. Ihmisoikeusaktivisti Igor Kotšetkov puolestaan huomautti, että tulevaisuudessa voidaan odottaa muitakin vastaavia tapauksia.[[146]](#footnote-146)

Lisäksi tiedossa on kaksi tapausta, joissa sateenkaarilippuja sosiaalisessa mediassa julkaisseiden teinien äitejä syytettiin vanhempainvelvollisuuksien laiminlyönnistä hallintolain 5.35 §:n mukaisesti. Näissä tapauksissa alaikäiset nuoret saatettiin hallinnolliseen vastuuseen ekstremististen symbolien levittämisestä ja äidit puolestaan vanhempainvelvollisuuksien laiminlyönnistä. Kyseisestä rikkomuksesta tuomitaan sakkorangaistukseen, minkä lisäksi sitä voidaan käyttää perusteena vanhempainoikeuksien riistämiselle.[[147]](#footnote-147)

Alueelliset erot

*Tässä kyselyvastauksessa ei käsitellä kattavasti seksuaali- ja sukupuolivähemmistöjen asemaan liittyviä alueellisia eroja Venäjällä. Seksuaali- ja sukupuolivähemmistöjen asemaa Pohjois-Kaukasiassa on käsitelty Dagestanin[[148]](#footnote-148), Tšetšenian[[149]](#footnote-149) ja Ingušian[[150]](#footnote-150) yleistä tilannetta käsittelevissä kyselyvastauksissa.*

Coming Out -ryhmän ja Sphere-säätiön tekemän tutkimuksen mukaan vuonna 2023 seksuaali- ja sukupuolivähemmistöihin kohdistuva syrjintä oli merkittävintä Pohjois-Kaukasiassa ja Venäjän eteläisillä alueilla.[[151]](#footnote-151) Pohjois-Kaukasiassa on raportoitu useita laittomia pidätyksiä, kaappauksia, vangitsemisia, kidutustapauksia ja murhia, jotka ovat kohdistuneet seksuaali- ja sukupuolivähemmistöihin kuuluviin henkilöihin. Usein turvallisuusviranomaiset liittyvät tapauksiin.[[152]](#footnote-152) YK:n erikoisraportoijan syyskuussa 2024 julkaisemassa ihmisoikeusraportissa kuvaillaan seksuaali- ja sukupuolivähemmistöihin kuuluviin kohdistuvan järjestelmällistä sortoa Pohjois-Kaukasiassa ja erityisesti Tšetšeniassa, jossa poliisi ja armeija ovat kohdistaneet heihin mielivaltaisia pidätyksiä, tahdonvastaisia katoamisia ja kidutusta, mukaan lukien raiskauksia ja muuta seksuaalista väkivaltaa. Tällaisiin rikoksiin syyllistyneitä ei ole rangaistu. Tapauksissa, joissa seksuaali- ja sukupuolivähemmistöön kuuluva henkilö vapautettiin, annettiin heidän perheilleen usein vapaat kädet tappaa heidät kunniamurhina ilman oikeudellisia seuraamuksia.[[153]](#footnote-153)

Pohjois-Kaukasiassa toimivan SK SOS -ihmisoikeusjärjestön edustaja Aleksandra Mirošnikovan mukaan asenteet seksuaali- ja sukupuolivähemmistöihin kuuluvia henkilöitä kohtaan Pohjois-Kaukasiassa vaihtelevat. Kriittisin tilanne on Tšetšeniassa ja sen jälkeen Ingušiassa ja Dagestanissa. Muualla Pohjois-Kaukasiassa tilanne on vähemmän kriittinen. Mirošnikova arvioi rangaistustoimien levinneen Tšetšeniasta Ingušiaan ja Dagestaniin. Tämän lisäksi Ingušiassa tilannetta vaikeuttaa se, että monilla perheillä on yhteyksiä Tšetšeniaan.[[154]](#footnote-154)

Syyskuussa 2024 SK SOS raportoi tapauksista, joissa Tšetšenian voimaviranomaiset pakottivat pidätettyjä homoseksuaalisia miehiä rintamalle Ukrainaan. Syyskuussa 2022 kuusi miestä pidätettiin epäiltynä homoseksuaalisuudesta. Heitä uhattiin tekaistuilla rikosjutuilla, jos he eivät maksaisi lunnaita tai lähtisi sotimaan. Kolme pidätetyistä lähti sotimaan, koska lunnaat olivat heidän perheilleen liian kalliit. Yksi rintamalle lähteneistä kuoli. Pidätykset jatkuivat myös vuonna 2023. Tällöin erään ratsian aikana useita seksuaali- ja sukupuolivähemmistöihin kuuluvia pidätettiin. Pidätetyt naiset luovutettiin heidän sukulaisilleen, kun taas neljä nuorta miestä pakotettiin lähtemään Ukrainaan.[[155]](#footnote-155)

Vuonna 2024 Dagestanissa sai julkisuutta tapaus, jossa HLBTIQ-yhteisössä intiimeistä videoistaan tunnettu moskovalainen bloggaaja pidätettiin Dagestanissa. Pidätyksen jälkeen poliisit kutsuivat bloggaajan nimissä paikallisia homoja valetreffeille ja pidättivät heitä. Pidätettyjen miesten puhelimista etsittiin lisää seksuaali- ja sukupuolivähemmistöihin kuuluvia henkilöitä. Bloggaaja uskotaan kutsun Dagestaniin ansan virittämiseksi paikallisille seksuaali- ja sukupuolivähemmistöön kuuluville henkilöille. SK SOS -ihmisoikeusjärjestön edustaja Aleksandra Mirošnikovan mukaan tätä aikaisemmin Dagestanissa ei ole raportoitu homomiesten joukkopidätyksiä. Tapaukset, joissa treffisivustoja käytetään ansana seksuaali- ja sukupuolivähemmistöihin kuuluvien henkilöiden pidättämiseen, ovat yleisiä Tšetšeniassa.[[156]](#footnote-156)

# Onko seksuaali- ja sukupuolivähemmistöihin kohdistunut viime vuosina oikeudenloukkauksia tai syrjintää? Millaisia ja minkä tahojen toimesta?

Väkivalta

Kuten edellä todetaan, ihmisoikeusjärjestö Human Rights Watchin mukaan seksuaali- ja sukupuolivähemmistöihin kuuluvat henkilöt ovat jo pitkään joutuneet Venäjällä syrjinnän, häirinnän ja väkivallan kohteiksi.[[157]](#footnote-157) Yhdysvaltain ulkoministeriön (USDOS) vuotta 2023 käsittelevässä ihmisoikeusraportissa todetaan, että valtion viranomaisten on raportoitu syyllistyneen väkivaltaan seksuaali- ja sukupuolivähemmistöjä kohtaan heidän seksuaalisen suuntautumisensa tai sukupuoli-identiteettinsä perusteella, erityisesti Tšetšeniassa. Valtion edustajien on myös raportoitu hyökänneen seksuaali- ja sukupuolivähemmistöihin keskittyvien aktivistien kimppuun sekä ahdistelleen ja uhkailleen heitä.[[158]](#footnote-158) Coming Out -ryhmän maaliskuussa 2025 julkaisemassa raportissa todetaan, että vuoteen 2024 asti valtion viranomaisten harjoittama kidutus ja julma kohtelu seksuaali- ja sukupuolivähemmistöihin kuuluvia henkilöitä kohtaan oli pääasiassa rajoittunut Pohjois-Kaukasian alueelle, ja satunnaisia tapauksia esiintyi myös muiden alueiden poliisilaitoksilla. Kuitenkin ”kansainvälisen LGBT-liikkeen” ekstremistiseksi julistaminen on laajentanut tämän käytännön myös muille Venäjän alueille. Esimerkiksi Andrei Kotov kertoi asianajajalleen sekä tutkintavankeutta koskevan oikeudenkäynnin aikana, että poliisit olivat kohdelleet häntä väkivalloin saadakseen käyttöönsä hänen kannettavat tietokoneensa ja puhelimensa, mikä täyttää kidutuksen määritelmän. Samoin Tulassa tammikuussa 2025 pidätetty homomies joutui halventavan kohtelun kohteeksi pidätyksensä aikana, mistä on todisteena mediaan levinnyt video. Coming Out -ryhmän tekemän seurannan mukaan vuonna 2024 kirjattiin vähintään 19 ratsiaa seksuaali- ja sukupuolivähemmistöjen suosimille klubeille ja tapahtumiin, mukaan lukien yksityisissä tiloissa pidetyt tilaisuudet. Jokaisessa ratsiassa 10–40 henkilöä joutui lainvalvontaviranomaisten kohdistaman fyysisen väkivallan, nöyryytyksen, uhkailujen ja väärinkäytösten kohteeksi.[[159]](#footnote-159) Coming Out -ryhmän lakimiehen mukaan vankiloissa homoja kohdellaan alentavasti. Usein heiltä kiristetään rahaa tutkintavankeudessa.[[160]](#footnote-160)

Käytetyistä lähteistä löytyy tietoa myös esimerkiksi tapauksesta, jossa vuonna 2024 Nižnevartovskissa, Siperiassa poliisi pidätti nuoren miehen seksuaali- ja sukupuolivähemmistöjen Telegram-ryhmissä käytyjen keskustelujen vuoksi. Keskustelut eivät olleet julkisia, vaan miehestä oli tehty ilmianto. Poliisilaitoksella häntä pahoinpideltiin fyysisesti ja hänen kurkullaan pidettiin veistä. Miestä vaadittiin ilmoittamaan kaikkien tuntemiensa ”homojen ja pedofiilien” nimet. Tämän lisäksi hänen puhelimensa tarkistettiin ja sen yhteystiedot kirjattiin ylös. Mies myös pakotettiin toimimaan tekaistuissa rikosasioissa todistajana. Poliisit uhkasivat häntä ekstremismisyytteillä, mutta lopulta mies tuomittiin hallintolain 6.21 §:n mukaisesta rikkomuksesta. Poliisit varoittivat seuraavansa miehen toimintaa.[[161]](#footnote-161)

Yhdysvaltain ulkoministeriön vuotta 2023 käsittelevässä ihmisoikeusraportissa todetaan, että seksuaali- ja sukupuolivähemmistöihin kuuluviin henkilöihin kohdistuu väkivaltaa myös valtiosta riippumattomien toimijoiden taholta, ja poliisi ei useinkaan reagoinut asianmukaisesti tällaisiin tapauksiin.[[162]](#footnote-162) Myös Coming Out -ryhmä toteaa maaliskuussa 2025 julkaistussa raportissa, että Venäjällä seksuaali- ja sukupuolivähemmistöihin kuuluvat henkilöt kohtaavat merkittävää väkivallan uhkaa, jota aiheuttavat ei-valtiolliset tahot. Raportissa viitataan vuotta 2023 käsittelevään tutkimukseen, johon osallistuneista 43,5 % oli kokenut vihaan perustuvaa väkivaltaa, mikä oli 13 % enemmän kuin edellisenä vuonna. Vihaan perustuvan väkivallan riski vaihtelee maantieteellisesti.[[163]](#footnote-163)

Tutkimuskeskus Sova toteaa helmikuussa 2024 julkaistussa artikkelissa seksuaali- ja sukupuolivähemmistöihin kuuluviin ihmisiin kohdistuneiden hyökkäysten määrän kasvaneen. Sovan arvion mukaan ihmiset, jotka suoraan tai epäsuoraan yhdistetään seksuaali- ja sukupuolivähemmistöihin liittyviin teemoihin ovat uhattuina. Virallisen ”LGBT-propagandan” vastaisen taistelun myötä homofobia Venäjän yhteiskunnassa vain pahenee ja saa ”noitavainon” piirteitä: ihmisiä vastaan hyökätään homofobisten huutojen kera vain sen vuoksi, että heidät oletetaan ulkonäkönsä vuoksi seksuaali- ja sukupuolivähemmistöihin kuuluviksi.[[164]](#footnote-164) Sova tilastoi vuonna 2024 yhteensä seitsemän seksuaali- ja sukupuolivähemmistöihin kohdistunutta hyökkäystä, joista yksi johti uhrin kuolemaan. Vuonna 2023 Sova kirjasi hyökkäyksiä 19 ja vuonna 2022 yhteensä 6.[[165]](#footnote-165)

Važnyje istorii -verkkojulkaisun (ven. Важные истории) toukokuussa 2024 julkaisemassa artikkelissa kerrotaan Dublinin yliopiston tohtoriopiskelija Sergei Katsuban tutkimuksesta, jonka mukaan Venäjän syrjivät lait ovat aiheuttaneet väkivaltaa ja murhia, joiden motiivina on ollut viha seksuaali- ja sukupuolivähemmistöihin kuuluvia henkilöitä kohtaan. Katsuba kävi läpi 1 500 rikosasioissa annettua tuomiota, joissa mainitaan oikeudenkäynnin osanottajien ”ei-perinteinen suuntautuminen”. Katsuban tutkimuksen mukaan ensimmäinen piikki viharikosten määrässä seksuaali- ja sukupuolivähemmistöihin kuuluvia kohtaan Venäjällä tapahtui vuoden 2013 jälkeen, kun niin kutsuttu homopropagandalaki hyväksyttiin. Viharikosten määrän huippu saavutettiin vuosina 2014–2018, minkä jälkeen uhreja raportoitiin vähemmän. Vuonna 2023 väkivalta kuitenkin kasvoi jälleen jyrkästi uusien homofobisten lakien myötä. Vuonna 2023 vähintään 20 ihmistä tapettiin ja 60 loukkaantui. Vuonna 2022 8 henkilöä kuoli ja 46 loukkaantui homofobisen väkivallan seurauksena. Useimmiten uhrina ovat homoseksuaalit miehet. Katsuba huomauttaa, että tiedot eivät kuvaa rikosten todellista määrää, sillä tiedossa on vain tapaukset, jotka ovat päätyneet oikeuteen ja joista on annettu tuomio. Oikeuteen päätyvät enimmäkseen tapaukset, joissa on kyse murhista ja erityisen julmista väkivallanteoista, kun taas suurin osa muista rikoksista, kuten ryöstöistä, pahoinpitelyistä ja häiriköinneistä, jää raportoimatta.[[166]](#footnote-166)

Katsuban tutkimuksen mukaan vuoden 2013 jälkeen rikosten määrä ei vain kasvanut, vaan ne tehtiin entistä raaemmin ja järjestäytyneissä ryhmissä. Vuoden 2013 jälkeen on tullut ilmi paljon tapauksia, joissa ihmisiä vastaan on hyökätty kadulla heidän ulkonäkönsä vuoksi heidän poikkeavan ulkonäkönsä eli oletetun seksuaalisen suuntautumisen tai sukupuoli-identiteetin vuoksi. Venäjällä on perustettu myös erilaisia viharyhmiä. Vuodesta 2015 lähtien on ilmennyt tapauksia, joissa rikoksia on tehty treffisovellusten avulla etsien homoja ryöstön ja nöyryytyksen kohteiksi. Rikolliset valitsevat erityisesti homoseksuaaleja ryöstön kohteiksi, koska rikolliset tietävät, etteivät nämä todennäköisesti raportoi poliisille kokemastaan väkivallasta. On myös monia tapauksia, joissa murha tai pahoinpitely tehdään pelkästään homofobian vuoksi ilman hyötymistarkoitusta. Useimmiten uhreja pahoinpidellään heidän ulkonäkönsä vuoksi, mutta heitä myös murhataan. Katsuban mukaan viharikoksiin liittyy usein erityistä julmuutta.[[167]](#footnote-167)

ILGA-Europen vuotta 2024 käsittelevässä raportissa mainitaan joitakin vihaan perustuvia väkivaltatapauksia. Esimerkiksi maaliskuussa Minusinskissa, Krasnojarskin aluepiirissä teini-ikäinen poika hyökkäsi sanallisesti ja fyysisesti kahden opiskelijan kimppuun kuulusteltuaan heitä heidän lyhyistä hiuksistaan ja sukupuolestaan. Huhtikuussa Jekaterinburgissa kaksi miestä hakkasi ja ryösti homomiehen valetreffeillä.[[168]](#footnote-168) Myös Sova on raportoinut seksuaali- ja sukupuolivähemmistöihin kuuluviin kohdistuneista väkivaltatapauksista. Helmikuussa 2025 Moskovassa joukko nuoria hyökkäsi transnaisen kimppuun, hakkasi hänet ja uhkasi muita transhenkilöitä.[[169]](#footnote-169) Syyskuussa 2024 ryhmä itseään uusnatseiksi kutsuvia nuoria hakkasi 44-vuotiaan vammaisen miehen kuoliaaksi valetreffeillä Tulassa miehen seksuaalisen suuntautumisen vuoksi.[[170]](#footnote-170) Kesäkuussa 2024 julkaistiin video valetreffeistä Moskovan alueella. Hyökkääjät houkuttelivat teini-ikäisen nuoren treffeille, kysyivät hänen seksuaalisesta suuntautumisestaan ja pakottivat häntä pahoittelemaan kameralle. Nuoren kasvoille sumutettiin pippurisumutetta ja häntä potkittiin.[[171]](#footnote-171) Huhtikuussa 2024 netissä julkaistiin video, jossa joukko nuoria hakkaa ei-slaavilaisen ja seksuaali- ja sukupuolivähemmistöihin kuuluvan uhrin tajuttomaksi.[[172]](#footnote-172)

Coming Out -ryhmän maaliskuussa 2025 julkaisemassa raportissa todetaan, että homofobiset ryhmät keräävät laittomasti tietoja seksuaali- ja sukupuolivähemmistöihin kuuluvien yksityiselämästä, nimistä, osoitteista sekä työ- ja opiskelupaikoista. Seksuaali- ja sukupuolivähemmistöihin kuuluvia henkilöitä kiristetään kerätyillä tiedoilla tai sitten tiedot levitetään, mikä johtaa lukemattomiin elämään ja terveyteen kohdistuviin uhkauksiin tai ahdisteluun. Lainvalvontaviranomaiset eivät tutki tällaisia viharikoksia tehokkaasti. Coming Out -ryhmän vuotta 2023 käsittelevässä kyselytutkimuksessa 14 % vastaajista oli kohdannut kiristystä tai väkivaltaa seksuaalisen suuntautumisensa tai transsukupuolisuutensa vuoksi. Coming Out -ryhmän mukaan seksuaali- ja sukupuolivähemmistöihin kuuluvia henkilöitä, mukaan lukien alaikäisiä, on viime aikoina säännöllisesti uhkailtu siitä, että heistä tehdään ilmianto ”ei-perinteisten seksuaalisuhteiden propagandasta” tai ekstremismirikoksista. Uhkauksia ovat tehneet homofoobikot, työtoverit, naapurit, sukulaiset ja jopa henkilön omat vanhemmat.[[173]](#footnote-173)

Syrjintä

Freedom Housen vuotta 2024 käsittelevän raportin mukaan Venäjällä seksuaali- ja sukupuolivähemmistöihin kuuluvia syrjitään huomattavasti monilla yhteiskunnallisilla ja sosiaalisen elämän osa-alueilla.[[174]](#footnote-174) Myös Yhdysvaltain ulkoministeriön ihmisoikeusraportissa todetaan, että seksuaali- ja sukupuolivähemmistöihin kuuluvat raportoivat merkittävästä yhteiskunnallisesta stigmasta ja syrjinnästä. Seksuaali- ja sukupuolivähemmistöihin kuuluvat kertovat syrjinnän lisääntyneen Ukrainan täysimittaisen sodan alkamisen jälkeen. Laissa ei ole kielletty seksuaali- ja sukupuolivähemmistöihin kuuluvien syrjintää esimerkiksi asumisessa, työpaikoilla tai pääsyssä julkisiin palveluihin, kuten terveydenhuoltoon. Aktivistien mukaan useimmat piilottavat seksuaalisen suuntautumisensa tai sukupuoli-identiteettinsä työpaikallaan työpaikan tai kodin menettämisen pelossa sekä väkivallan riskin vuoksi. Seksuaali- ja sukupuolivähemmistöihin kuuluvat opiskelijat ovat raportoineet syrjinnästä kouluissa ja yliopistoissa.[[175]](#footnote-175)

Coming Out -ryhmän maaliskuussa 2025 julkaisemassa raportissa todetaan, että seksuaali- ja sukupuolivähemmistöihin kuuluvat ihmiset kohtaavat Venäjällä usein järjestelmällistä syrjintää koulutuksen ja työn saannissa. Syrjintä vaikuttaa erityisesti opettajiin, jotka ovat jatkuvassa vaarassa joutua irtisanotuksi syytöksillä ”ei-perinteisten seksuaalisuhteiden propagandasta” heidän esimerkiksi julkaistuaan henkilökohtaisia valokuvia omilla yksityisillä sosiaalisen median sivustoilla. Vuosina 2023–2024 tapaukset, joissa homoseksuaalisia henkilöitä irtisanottiin julkishallinnollisista tehtävistä homofobian perusteella, yleistyivät. Coming Out -ryhmän mukaan on yhä yleisempää, että homoseksuaalisia ja transsukupuolisia työntekijöitä, mukaan lukien virkamiehiä, painostetaan eroamaan "vapaaehtoisesti" uhkaamalla, että heidät ilmiannetaan viranomaisille osallistumisesta ekstremistiseen toimintaan tai ”ei-perinteisiin seksuaalisuhteisiin ja sukupuolen vaihtamiseen liittyvästä propagandasta”. Seksuaali- ja sukupuolivähemmistöihin kuuluvia syrjitään erityisesti työelämässä.[[176]](#footnote-176)

Coming Out -ryhmä kertoo tapauksesta, jossa transsukupuolinen kassatyöntekijä irtisanottiin hänestä tehdyn ilmiannon jälkeen. Työntekijä irtisanottiin seuraavana päivänä ilmiannon tekemisen jälkeen, vaikka irtisanominen rikkoi työlainsäädäntöä.[[177]](#footnote-177) ILGA-Europe puolestaan mainitsee esimerkkeinä tapaukset, joissa syyskuussa 2024 Habarovskissa opettaja pakotettiin irtisanoutumaan, kun video, jossa hän tanssi korkokengissä tuli julkisuuteen ja herätti julkista kohua. Lokakuussa 2024 kaksi naispuolista poliisia irtisanottiin Pietarissa heidän väitetysti flirttailtuaan keskenään.[[178]](#footnote-178)

USDOS:in ihmisoikeusraportin mukaan lääkärit ovat rajoittaneet tai kieltäytyneet tarjoamasta terveyspalveluja seksuaali- ja sukupuolivähemmistöihin kuuluville henkilöille suvaitsemattomuuden ja ennakkoluulojen vuoksi. Seksuaali- ja sukupuolivähemmistöihin kuuluvat henkilöt kohtaavat usein terveydenhoitoon hakeutuessaan voimakkaita kielteisiä reaktioita ja oletuksen siitä, että he ovat mielisairaita.[[179]](#footnote-179) Samoin Coming Out -ryhmän maaliskuussa 2025 julkaisemassa raportissa todetaan, että seksuaali- ja sukupuolivähemmistöihin kuuluvilta henkilöitä evätään usein lääketieteellinen hoito tai pääsy vastaanotolle terveydenhuollon laitoksissa, joissa sairaanhoito kuuluu pakollisen sairausvakuutusohjelman piiriin. Seksuaali- ja sukupuolivähemmistöihin kuuluvat joutuvat usein kohtaamaan syrjintää tai väkivaltaista käytöstä lääkäreiden taholta. Syrjintä ilmenee rankaisevina lääketieteellisinä tekoina, kuten toimenpiteiden suorittamisena ilman asianmukaista puudutusta tai kieltäytymisenä määrätä tarpeellisia hoitoja.[[180]](#footnote-180)

Eheytyshoidot

Coming Out -ryhmän maaliskuussa 2025 julkaisemassa raportissa todetaan, että Venäjällä seksuaali- ja sukupuolivähemmistöihin kuuluvilla henkilöillä on riski joutua eheytyshoitojen kohteeksi. Eheytyshoidot toimivat ilman mitään valtion valvontaa. Perheiden pyynnöstä ja kustannuksella seksuaali- ja sukupuolivähemmistöihin kuuluvia lähetetään niin sanottuihin kuntoutuskeskuksiin, joissa heitä kohdellaan julmasti ja pakotetaan tekemään pakkotyötä, jonka tarkoituksena on ”parantaa” heidän seksuaalinen suuntautumisensa ja sukupuoli-identiteettinsä. Niitä, jotka kieltäytyvät alistumasta hoidoille, uhkaillaan pakkohoidolla psykiatrisissa laitoksissa. Viranomaiset eivät yleensä tutki eheytyshoitoon lähetettyjen tapauksia, eivätkä henkilön kumppanin tai ihmisoikeusjärjestön vetoomukset johda henkilön vapauttamiseen. Poliisi yleensä uskoo pelkästään niiden perheenjäsenten lausuntoja, jotka ovat lähettäneet henkilön eheytyshoitoon. Vuonna 2023 eheytyshoitotapaukset psykiatrien vastaanotoilla kasvoivat merkittävästi. Tällainen ”hoito” sisältää usein uskonnollista retoriikkaa. Muslimialueilla eheytyshoito voi ilmetä jinnien eli pahojen henkien manaamisena. Pohjois-Kaukasiassa on jopa omia hoitolaitoksia, joissa seksuaali- ja sukupuolivähemmistöihin kuuluvia henkilöitä pidetään ja ”hoidetaan”. Samankaltaisia käytäntöjä esiintyy myös muilla Venäjän muslimialueilla.[[181]](#footnote-181)

DOXA-uutissivuston mukaan eheytyshoitotapauksia on tiedossa ainakin 30:llä Venäjän alueella. Vuonna 2021 tehdyn tutkimukseen mukaan haastatelluista 74 uhrista 80 % oli ”hoidettu” pakotettuna. Useimmiten hoitoaloitteen tekijöinä olivat henkilön vanhemmat. Eheytyshoitopalveluja tarjoavat psykiatrit, psykoterapeutit, uskonnonharjoittajat, vaihtoehtolääketieteen harjoittajat, meediot ja riippuvuuksien hoitoon erikoistuneet asiantuntijat. Heidän menetelmänsä vaihtelevat suostuttelusta ja ehdottelusta sähköshokkihoitoon ja ”korjaavaan raiskaukseen”.[[182]](#footnote-182)

YK:n erikoisraportoijan lokakuussa 2024 julkaisemassa, Venäjän ihmisoikeustilannetta käsittelevässä raportissa todetaan, että yksityisiin eheytyshoitokeskuksiin lähetetyt ihmiset ovat kuvailleet, kuinka heitä pidettiin keskuksissa vastoin tahtoaan ja heille määrättiin vahingollisia rangaistuksia ”hoitona”. Esimerkiksi 23-vuotiasta transsukupuolista ei-binääristä Adaa pidettiin vangittuna yhdeksän kuukautta, häntä hakattiin, heitettiin läheiseen jokeen ja hänelle annettiin psykiatristen sairauksien hoitoon tarkoitettuja lääkkeitä. Samoin 28-vuotiasta transnaista Alexandraa pidettiin väkisin vangittuna 21 kuukautta samalla, kun hänelle annettiin vahvasti rauhoittavia lääkkeitä. Hänelle kerrottiin toistuvasti, että hän oli sairas, ja muut asukkaat uhkasivat tappaa hänet. Eräässä tapauksessa 18-vuotiasta biseksuaalia Elinaa pidettiin vangittuna neljä kuukautta. Häneen kohdistettiin väkivaltaa, hänet sidottiin käsiraudoilla kaiteisiin ja jätettiin roikkumaan pitkiksi ajoiksi. Vapautumisensa jälkeen vuonna 2022 Elina pyysi poliisia tutkimaan hänen laittoman vangitsemisensa ”kuntoutuskeskuksessa” ja sen luvattomat ”lääketieteelliset” käytännöt, mutta hänen pyyntönsä hylättiin.[[183]](#footnote-183)

Kesäkuussa 2023 Venäjän terveysministeri totesi parlamentin kuulemistilaisuudessa, että presidentti Putin antoi ministeriölle ohjeet perustaa uusi psykiatrinen instituutti, jossa tutkitaan seksuaali- ja sukupuolivähemmistöihin kuuluvien käyttäytymistä. Paikalliset aktivistit ja ihmisoikeuspuolustajat ovat olleet huolissaan siitä, että tämä voisi johtaa eheytyshoitojen viralliseen käyttöönottoon.[[184]](#footnote-184)

# Onko seksuaali- ja sukupuolivähemmistöjen mahdollista saada viranomaissuojelua Venäjällä?

Seksuaali- ja sukupuolivähemmistöihin kuuluvien henkilöiden luottamuksen tuomioistuimiin ja poliisiin kuvataan olevan erittäin heikko.[[185]](#footnote-185) Sphere-säätiön huhtikuussa 2024 Norjan maatietopalvelu Landinfolle antamien tietojen mukaan erilaisista syistä johtuen vain harvat seksuaali- ja sukupuolivähemmistöihin kuuluvat ilmoittavat poliisille kohtaamastaan väkivallasta. Monet pelkäävät, että tilanne voi pahentua, eikä poliisille ilmoittaminen auta. Pääsääntöisesti poliisi ei ryhdy minkäänlaisiin viranomaistoimiin, vaikka väkivallasta tehtäisiin ilmoitus. Poikkeustapauksissa, jos henkilöllä on hyvä asianajaja ja dokumentaatiota tapahtuneesta, poliisi saattaa avata tutkinnan, mutta ei kuitenkaan todellisuudessa tutki asiaa.[[186]](#footnote-186) Myös Bertelsmann Stiftung -säätiön vuosien 2021 ja 2022 tapahtumia Venäjällä koskevassa raportissa todetaan, että poliisi kieltäytyy usein ottamasta vastaan väkivallan uhrien tekemiä valituksia homofobian vuoksi.[[187]](#footnote-187) Samoin Coming Out -ryhmän mukaan Venäjän viranomaiset eivät tutki tehokkaasti viharikoksia.[[188]](#footnote-188) Ryhmän tekemän tutkimuksen mukaan vuonna 2024 ainoastaan 4 % tapauksista tutkittiin tehokkaasti.[[189]](#footnote-189) ILGA-Europen mukaan Euroopan ihmisoikeustuomioistuin on useaan otteeseen tuominnut Venäjän siitä, että se ei ole tutkinut tehokkaasti seksuaali- ja sukupuolivähemmistöjen oikeuksia koskeviin mielenosoituksiin ja muuhun vaikuttamistyöhön osallistuneisiin kohdistuvaa syrjivää väkivaltaa.[[190]](#footnote-190)

Sphere-säätiön mukaan on olemassa harvinaisia esimerkkejä siitä, että seksuaali- ja sukupuolivähemmistöihin kuuluviin henkilöihin väkivaltaa kohdistanut tekijä on tuomittu syylliseksi. Sphere-säätiön edustaja muistaa vain yhden tapauksen, jossa henkilö tuomittiin nimenomaan viharikoksesta. Kyseinen tuomio annettiin ennen vuotta 2013.[[191]](#footnote-191) Käytetyistä lähteistä löytyy muutamia mainintoja tuomioista, joita on annettu seksuaali- ja sukupuolivähemmistöihin kuuluviin tai sellaisina pidettyihin henkilöihin kohdistuneiden hyökkäyksien vuoksi. Coming Out -ryhmä kertoi marraskuussa 2024 tapauksesta, jossa homoklubin vieraiden kimppuun hyökännyt, väkivallalla uhannut ja rahaa kiristänyt mies tuomittiin 2,5 vuoden vankeustuomioon. Lisäksi tuomioistuin määräsi tekijän korvaamaan uhreille aiheutuneesta henkisestä haitasta.[[192]](#footnote-192) Sovan mukaan syyskuussa 2023 Pietarissa alaikäinen hyökkäsi ohikulkijan kimppuun, jota hän luuli ”ei-perinteisen seksuaalisen suuntautumisen edustajaksi”. Pahoinpitelijä solvasi ohikulkijaa, käytti häneen pippurisumutetta sekä hakkasi ja potki häntä kasvoihin ja vartaloon. Kesäkuussa 2024 hyökkääjä tuomittiin 2 vuoden ja 3 kuukauden ehdolliseen vankeuteen.[[193]](#footnote-193) Toukokuussa 2023 mies hakkasi kaksi paikallista naista metrossa samalla solvaten heitä homofobisesti. Tammikuussa 2024 mies tuomittiin 80 tunniksi yhdyskuntapalveluun. Mies myönsi syyllisyytensä ja selitti, että hyökkäyksen syynä oli naisten käytös ja ulkonäkö, jotka vaikuttivat hänen mielestään provosoivilta.[[194]](#footnote-194)

Coming Out -ryhmän mukaan yhä useammat ei-valtiollisen väkivallan, seksuaalisen suuntautumisen tai sukupuoli-identiteetin paljastamisen (outing) tai kiristämisen uhreiksi joutuneet valitsevat olla ottamatta yhteyttä poliisiin. Ryhmän tutkimuksen mukaan yhteydenotto viranomaisiin johti monissa tapauksessa nöyryyttävään ja syrjivään kohteluun poliisiviranomaisten toimesta sekä yksityisyyden loukkaamiseen tarkastelemalla uhrin matkapuhelinta. Lisäksi monilla on hyvin perusteltu pelko siitä, että seksuaalisen suuntautumisen paljastaminen voisi johtaa syytteisiin "ei-perinteisten seksuaalisuhteiden propagandasta” tai joissakin tapauksissa syytöksiin ekstremistisestä toiminnasta, jos poliisille ilmoituksen tehneen henkilön henkilökohtaisia viestejä tarkastellaan. Ammattimaisen oikeusavun saaminen on myös haastavaa. Ne asianajajat, jotka eivät työskentele ihmisoikeusjärjestöille, kieltäytyvät usein tarjoamasta ammattiapua seksuaali- ja sukupuolivähemmistöihin kuuluville henkilöille pelätessään syytöksiä ekstremistiseen toimintaan osallistumisesta. Seksuaali- ja sukupuolivähemmistöjen järjestöt taas eivät toimi julkisesti, ja järjestöjen tarjoama oikeudellinen apu aiheuttaa riskin, että sekä lakimies että asiakas joutuvat rikosoikeudelliseen vastuuseen.[[195]](#footnote-195)

Coming Out -ryhmän mukaan ”kansainvälisen LGBT-liikkeen” kieltämisen jälkeen on ilmennyt aiempaa enemmän tapauksia, joissa väkivallan uhrit ovat joutuneet hyökkääjiensä vastasyytöksien kohteeksi. Hyökkääjät ovat väittäneet, että uhrit olisivat osallistuneet ekstremistiseen toimintaan tai harjoittaneet ”ei-perinteisten seksuaalisuhteiden propagandaa”. Yhdessä dokumentoidussa tapauksessa Krasnodarin alueella henkilö ilmoitti poliisille ryöstöstä. Hyökkääjä esitti kuitenkin vastasyytteen, että uhri oli osallistunut "ei-perinteisten seksuaalisuhteiden propagandaan”. Lakimiehen avusta huolimatta hyökkäystä ei tutkittu, vaan uhri tuomittiin propagandasta isoon sakkorangaistukseen ja karkotettiin Venäjältä. Toisessa tapauksessa tammikuussa 2025 Pietarissa seksuaali- ja sukupuolivähemmistöön kuuluva henkilö joutui perheväkivallan uhriksi ja ilmoitti asiasta poliisille. Uhrin isä kuitenkin ilmoitti viranomaisille, että uhri oli osallistunut "ei-perinteisten seksuaalisuhteiden propagandaan” ja rahoittanut seksuaali- ja sukupuolivähemmistöjen järjestöjä. Lakimiehen avustuksella uhri onnistui välttämään syytteet itseään vastaan. Poliisi asetti kuitenkin syytteiden välttämisen ehdoksi sen, että uhri peruutti väkivallan tekijää vastaan nostamansa syytteet. Kolmannessa esimerkissä tammikuussa 2025 homoseksuaalinen henkilö kieltäytyi eroamasta työpaikastaan työnantajansa pyynnöstä. Tämän seurauksena työnantaja teki ilmoituksen FSB:lle väittäen, että henkilö oli osallistunut ekstremistiseen toimintaan.[[196]](#footnote-196) Tiedossa on myös tapaus, jossa transmies ryöstettiin Moskovassa toukokuussa 2024, minkä seurauksena hän kääntyi poliisin puoleen. Sen sijaan, että ryöstäjiä olisi etsitty, miestä itseään syytettiin armeijan halventamisesta hänen sinikeltaisten hiustensa vuoksi.[[197]](#footnote-197)

# Onko Venäjällä seksuaali- ja sukupuolivähemmistöjen järjestöjä tai muita tukitoimia? Miten järjestöihin ja aktivisteihin suhtaudutaan?

Norjan maatietopalvelu Landinfon joulukuussa 2024 julkaisemassa kyselyvastauksessa todetaan, että Venäjällä on aiemmin ollut suuri määrä kansalaisjärjestöjä, jotka ovat taistelleet seksuaali- ja sukupuolivähemmistöjen oikeuksien puolesta. Suurin osa näistä järjestöistä on sittemmin joutunut lopettamaan toimintansa Venäjällä. Monet järjestöistä toimivat nykyään ulkomailta käsin ilman minkäänlaista julkista näkyvyyttä. Organisaatiot kuvailivat Landinfolle, kuinka raskasta toiminta seksuaali- ja sukupuolivähemmistöjen oikeuksien puolesta tämänhetkisessä yhteiskunnallisessa tilanteessa on. Pelko ilmiantamisesta on saanut järjestöissä työskentelevät ihmiset varovaisiksi ja rajoittamaan yhteyksiään, jolloin heidän verkostonsa on kutistunut. Seksuaali- ja sukupuolivähemmistöjen oikeuksien kanssa työskentelevät eivät voi tietää, keihin he voivat luottaa. He joutuvatkin nyt pitämään matalaa profiilia eivätkä voi mainostaa mediassa, mitä asioita he puolustavat.[[198]](#footnote-198) Myös Nastojaštšeje Vremja -uutissivuston tammikuussa 2025 julkaistussa artikkelissa todetaan, että ihmisoikeusaktivistien mukaan vuosien 2022 ja 2023 lakimuutokset ja ”kansainvälisen LGBT-liikkeen” ekstremistiseksi julistaminen ovat tehneet seksuaali- ja sukupuolivähemmistöjen avoimen toiminnan Venäjällä mahdottomaksi. Monet järjestöjen työntekijät ovat onnistuneet lähtemään Venäjältä, ja he jatkavat ulkomailta käsin Venäjällä asuvien ihmisten auttamista.[[199]](#footnote-199) Lakimuutosten ja ekstremistiseksi julistamisen lisäksi seksuaali- ja sukupuolivähemmistöjen järjestöjen tilannetta on vaikeuttanut ulkomaalaisia agentteja koskeva lainsäädäntö. Vuodesta 2021 lähtien lakia alettiin käyttää seksuaali- ja sukupuolivähemmistöjen yhteisön painostamiseen, jolloin aktivisteja ja järjestöjä lisättiin ulkomaisten agenttien rekisteriin laajamittaisesti.[[200]](#footnote-200)

Kuten edellä todetaan, homopropagandalakia käytetään syyttämään seksuaali- ja sukupuolivähemmistöjen yhteisöjen hallinnoinnista sosiaalisessa mediassa tai erilaisten verkkokanavien tai podcastien julkaisemisesta sekä muista julkisen toiminnan muodoista.[[201]](#footnote-201) Sovan mukaan ”kansainvälisen LGBT-liikkeen” ekstremistiseksi julistaminen ja kieltäminen on tehnyt julkiset puheenvuorot seksuaali- ja sukupuolivähemmistöjen oikeuksien puolesta erittäin vaarallisiksi, koska tällaisia puheenvuoroja voidaan pitää ekstremistisenä rikoksena.[[202]](#footnote-202) Coming Out -ryhmän mukaan ekstremistisenä voidaan pitää myös seksuaali- ja sukupuolivähemmistöjen tapahtumien järjestämistä tai niihin osallistumista sekä seksuaali- ja sukupuolivähemmistöjen verkkoyhteisöjen hallinnointia.[[203]](#footnote-203) Vuonna 2024 venäläiset seksuaali- ja sukupuolivähemmistöjen järjestöt minimoivat offline-tapahtumien järjestämisen ”kansainvälisen LGBT-liikkeen” ekstremistiseksi julistamisen seurauksena. Samoin Venäjällä ei järjestetty vuonna 2024 yhtään julkista kokoontumista, marssia tai mielenosoitusta seksuaali- ja sukupuolivähemmistöjen oikeuksien puolustamiseksi.[[204]](#footnote-204)

Vuosina 2017–2021 viranomaiset alkoivat laajamittaisesti kieltää seksuaali- ja sukupuolivähemmistöjä käsitteleviä tietolähteitä.[[205]](#footnote-205) Joulukuussa 2022 Roskomnadzor sai oikeuden estää aiempaa helpommin verkkosivuja, jotka sisältävät ”LGBT-propagandaa”, mikä johti runsaaseen verkkosivujen sekä erilaisten sosiaalisen median sivujen ja ryhmien sekä muiden tietolähteiden estämiseen.[[206]](#footnote-206) Myös ulkomaalaisia agentteja koskevaa lainsäädäntöä on käytetty seksuaali- ja sukupuolivähemmistöjä koskevia aiheita käsittelevien sosiaalisen median sivustojen kieltämiseen laajamittaisesti.[[207]](#footnote-207)

Lisäksi jo vuodesta 2013 lähtien homopropagandalain myötä seksuaali- ja sukupuolivähemmistöjen järjestöt ja näille vähemmistöille myötämieliset lääkärit ovat menettäneet mahdollisuuden olla laillisesti tekemisissä teini-ikäisten kanssa. Teini-ikäiset eivät ole voineet hakea psykologista apua, tietoa tai edes puhua sukupuoleen ja seksuaalisuuteen liittyvistä ongelmista.[[208]](#footnote-208) Samoin tukiryhmiä on estetty toimimasta nuorten kanssa ja nuorille tietoa ja palveluja tarjoavia verkkosivuja on suljettu.[[209]](#footnote-209)

Bertelsmann Stiftung -säätiön raportissa kerrotaan seksuaali- ja sukupuolivähemmistöjen oikeuksia puolustaviin aktivisteihin kohdistuvan häirinnän olevan yleistä.[[210]](#footnote-210) Myös Yhdysvaltain ulkoministeriön ihmisoikeusraportissa todetaan, että viranomaiset ovat häirinneet, uhkailleet ja hyökänneet seksuaali- ja sukupuolivähemmistöjen oikeuksia puolustavia aktivisteja vastaan. Samoin viranomaiset ovat kohdistaneet kostotoimia sellaisia kansalaisjärjestöjä ja aktivisteja vastaan, jotka edustavat seksuaali- ja sukupuolivähemmistöihin kuuluvia henkilöitä.[[211]](#footnote-211)

## Lähteet

BBC (British Broadcasting Corporation)

23.1.2024. *Цензура, рейды, доносы. Как российские власти боролись с «ЛГБТ-движением» после признания его экстремистским.* <https://www.bbc.com/russian/articles/cj538gq2g5ro> (käyty 24.3.2025).

23.5.2023. *"Легкая мишень". Что происходит с ЛГБТ-людьми в России после начала войны и ужесточения закона о "гей-пропаганде".* <https://www.bbc.com/russian/features-65671194> (käyty 21.3.2025).

Bertelsmann Stiftung 2024. *Russia Country Report 2024* [tarkasteluajanjakso 1.2.2021–31.1.2023]. <https://bti-project.org/fileadmin/api/content/en/downloads/reports/country_report_2024_RUS.pdf> (käyty 21.3.2025).

Coming Out

20.3.2025. *Штрафы за троллинг, фотографию с памятником и новые уголовные дела — что нового в судебной практике за январь и февраль 2025 года.* <https://comingoutspb.org/ru/articles/shtrafy-za-trolling-fotografiyu-s-pamyatnikom-i-novye-ugolovnye-dela-dajdzhest-sobytij-v-yuridicheskoj-praktike-za-yanvar-i-fevral-2025-goda/> (käyty 24.3.2025).

5.3.2025. *Report on the Situation of LGBTQ+ Individuals in Russia.* <https://comingoutspb.org/wp-content/uploads/2025/03/situation-in-russia-march-2025.pdf> (käyty 24.3.2025).

30.1.2025. *Пособие по экстремизму от Верховного суда РФ: итоги 2024 года. Колонка юриста.* <https://comingoutspb.org/ru/articles/posobie-po-ekstremizmu-ot-verhovnogo-suda-rf/> (käyty 31.3.2025).

26.11.2024. *Сатанизм, лишение родительских прав и преследование гей-клубов — что нового в судебной практике. Сентябрь — октябрь 2024.* <https://comingoutspb.org/ru/articles/satanizm-lishenie-roditelskih-prav-i-presledovanie-gei-klubov-chto-novogo-v-sudebnoi-praktike-sentyabr-oktyabr-2024/> (käyty 24.3.2025).

23.9.2024. *Какие новости в юридической сфере? Май-август 2024.* <https://comingoutspb.org/ru/articles/kakie-novosti-v-yuridicheskoi-sfere-mai-avgust-2024/> (käyty 21.3.2025).

29.7.2024. *Как жить ЛГБТ-семье в России?* <https://comingoutspb.org/ru/articles/kak-zhit-lgbt-seme-v-rossii/> (käyty 24.3.2025).

3/2024. *Законодательство о запрете «пропаганды нетрадиционных сексуальных отношений» в Российской Федерации.* <https://comingoutspb.org/wp-content/uploads/2024/03/zakonodatelstvo-o-propagande.pdf> (käyty 21.3.2025).

12.3.2024*. Пропаганда VS экстремизм.* <https://comingoutspb.org/ru/articles/propaganda-vs-ekstremizm/> (käyty 24.3.2025).

2024. *Исследование положения трансгендерных людей в России после запрета трансгендерного перехода.* <https://comingoutspb.org/ru/publications/transgendernost/issledovanie-polozheniya-transgendernyh-lyudei-v-rossii-posle-zapreta-transgendernogo-perehoda/> (käyty 31.3.2025).

DOXA 27.5.2023. *Что нужно знать о конверсионной терапии для ЛГБТК+ людей в России.* <https://doxa.team/articles/conv-therapy> (käyty 21.3.2025).

DW (Deutsche Welle) 12.11.2024. *Госдума РФ приняла закон о запрете "пропаганды чайлдфри".* <https://www.dw.com/ru/gosduma-rf-prinala-zakon-o-zaprete-propagandy-cajldfri/a-70765207> (käyty 21.3.2025).

ECOM (Eurasian Coalition for Health, Rights, Gender and Sexual Diversity) 26.1.2023. *Квир-люди в России: 30 лет надежд, успехов и поражений.* <https://ecom.ngo/news/kvir-ludi-v-rossii/> (käyty 31.3.2025).

EUAA (European Union Agency for Asylum) 22.2.2023. COI LGBTIQ Research Guide. <https://euaa.europa.eu/publications/coi-lgbtiq-research-guide> (käyty 8.4.2025).

Forbes 7.3.2025. *Обвиняемого в организации туров для представителей ЛГБТ будут судить посмертно.* <https://www.forbes.ru/society/532251-obvinaemogo-v-organizacii-turov-dla-predstavitelej-lgbt-budut-sudit-posmertno> (käyty 21.3.2025).

Freedom House 2025. *Freedom In the World 2025: Russia.* <https://freedomhouse.org/country/russia/freedom-world/2025> (käyty 31.3.2025).

HRC (UN Human Rights Council)

28.10.2024. *A/79/508: Situation of human rights in the Russian Federation - Report of the Special Rapporteur on the situation of human rights in the Russian Federation, “Torture in the Russian Federation: a tool for repression at home and aggression abroad”*. <https://www.ohchr.org/en/documents/country-reports/a79508-situation-human-rights-russian-federation-report-special> (käyty 21.3.2025).

13.9.2024. *A/HRC/57/59: Situation of human rights in the Russian Federation - Report of the Special Rapporteur on the situation of human rights in the Russian Federation.* <https://www.ohchr.org/en/documents/country-reports/ahrc5759-situation-human-rights-russian-federation-report-special> (käyty 21.3.2025).

HRW (Human Rights Watch) 7.8.2024. *Russia’s Legislative Minefield*. <https://www.hrw.org/report/2024/08/07/russias-legislative-minefield/tripwires-civil-society-2020> (käyty 7.3.2025).

ILGA (International Lesbian, Gay, Bisexual, Trans and Intersex Association) [päiväämätön]. *Russia*. <https://database.ilga.org/russia-lgbti> (käyty 7.3.2025).

ILGA-Europe (International Lesbian, Gay, Bisexual, Trans and Intersex Association Europe) 2025*) ANNUAL REVIEW OF THE HUMAN RIGHTS SITUATION OF LESBIAN, GAY, BISEXUAL, TRANS, AND INTERSEX PEOPLE COVERING THE PERIOD OF JANUARY TO DECEMBER 2024.* <https://www.ilga-europe.org/files/uploads/2025/02/Annual-Review-2025-Russia.pdf> (käyty 7.3.2025).

Landinfo 2.12.2024. *Temanotat Russland Situasjonen for LHBT.* <https://landinfo.no/wp-content/uploads/2024/12/Russland-temanotat-Situasjonen-for-LHBT-02122024.pdf> (käyty 7.3.2025).

LRT (Lithuanian National Radio and Television) 8.6.2024. *Игра на предрассудках. В России поиски «пропаганды ЛГБТ» стали манией.* <https://www.lrt.lt/ru/novosti/17/2292401/igra-na-predrassudkakh-v-rossii-poiski-propagandy-lgbt-stali-maniei> (käyty 21.3.2025).

Maahanmuuttovirasto / Maatietopalvelu

11.9.2023. *Venäjä / Dagestanin yleinen tilanne // Russia / General situation in Dagestan* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/e9c2b420-fafc-44a2-8115-6d82f5de0baa> (käyty 31.3.2025).

24.3.2023. *Venäjä / Tšetšenian yleinen tilanne // Russia / General situation in Chechnya* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/6ab5e5be-0954-4009-ab89-ad5be02b758c> (käyty 31.3.2025).

2.11.2022. *Venäjä / Ingušian yleinen tilanne // Russia / General situation in Ingushetia* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/163d1037-c9cb-476e-8963-ccd95913ba29> (käyty 31.3.2025).

Myslo 3.10.2024. *В Туле толпа подростков-националистов убила инвалида за нетрадиционную ориентацию*…[Telegram). <https://t.me/mysloru/18553> (käyty 31.3.2025).

Russia Post 6.2.2025. *Russian authorities are cracking down on gay clubs.* <https://globalvoices.org/2025/02/06/russian-authorities-are-cracking-down-on-gay-clubs/> (käyty 7.3.2025).

Seta (Seksuaalinen tasavertaisuus -säätiö) 3.10.2024. Sateenkaarisanasto. <https://seta.fi/sateenkaaritieto/sateenkaarisanasto/> (käyty 08.04.2025).

USDOS (United States Department of State) 4/2024. 2023 *Country Reports on Human Rights Practices: Russia.* <https://www.ecoi.net/en/document/2108736.html> (käyty 7.3.2025).

Venäjän federaatio

2001a. *КоАП РФ Статья 6.21. Пропаганда нетрадиционных сексуальных отношений и (или) предпочтений, смены пола, отказа от деторождения.* <https://www.consultant.ru/document/cons_doc_LAW_34661/5b103e878283a04f8ea2130f38e19f10b516b626/> (käyty 7.3.2025).

2001b. *КоАП РФ Статья 20.29. Производство и распространение экстремистских материалов.* <https://www.consultant.ru/document/cons_doc_LAW_34661/36f65566525347506c3bca47d7b5ddfc19731d6b/> (käyty 31.3.2025).

2001c. *КоАП РФ Статья 20.3. Пропаганда либо публичное демонстрирование нацистской атрибутики или символики, либо атрибутики или символики экстремистских организаций, либо иных атрибутики или символики, пропаганда либо публичное демонстрирование которых запрещены федеральными законами.* <https://www.consultant.ru/document/cons_doc_LAW_34661/e3620d183bd6d1fe2ab8b0c912809857217325a2/> (käyty 31.3.2025).

1996a. *УК РФ Статья 280. Публичные призывы к осуществлению экстремистской деятельности.* <https://www.consultant.ru/document/cons_doc_LAW_10699/c10532ab76df5c84c18ee550a79b1fc8cb8449b2/> (käyty 31.3.2025).

1996b. *УК РФ Статья 282.1. Организация экстремистского сообщества.* <https://www.consultant.ru/document/cons_doc_LAW_10699/b99a4508e05471a407e532780d2c0c95471049d9/> (käyty 31.3.2025).

1996c. *УК РФ Статья 282.2. Организация деятельности экстремистской организации.* <https://www.consultant.ru/document/cons_doc_LAW_10699/9854c783addde555fa364e762d297c660b9be113/> (käyty 31.3.2025).

1996d. *УК РФ Статья 282.3. Финансирование экстремистской деятельности.* <https://www.consultant.ru/document/cons_doc_LAW_10699/51346ce1f845bc43ee6f3eadfa69f65119c941fa/> (käyty 31.3.2025).

1996e. *УК РФ Статья 282.4. Неоднократные пропаганда либо публичное демонстрирование нацистской атрибутики или символики, либо атрибутики или символики экстремистских организаций, либо иных атрибутики или символики, пропаганда либо публичное демонстрирование которых запрещены федеральными законами.* <https://www.consultant.ru/document/cons_doc_LAW_10699/e81ee63e1fcbf5e90a4db1f109adf1068b06b0d0/> (käyty 31.3.2025).

Важные истории [Važnyje istorii]

18.10.2024. *Госизменники, шпионы, террористы.* <https://istories.media/news/2024/10/18/gosizmenniki-shpioni-terroristi/> (käyty 24.3.2025).

21.5.2024. *Число жертв преступлений против ЛГБТ в России выросло в полтора раза в 2023 году.* <https://istories.media/stories/2024/05/21/hate-crimes-against-lgbt/> (käyty 24.3.2025).

Вёрстка [Vjorstka]

27.12.2024. *«Поцелуи между лицами одного биологического пола»: в чем российские силовики увидели «гей-пропаганду» в 2024 году.* <https://verstka.media/v-chem-rossiiskie-siloviki-uvideli-gei-propagandu-v-2024-godu> (käyty 24.3.2025).

9.11.2024*. В Кирове против владелицы ЛГБТ-бара и дрэг-артистов возбудили дело об экстремизме*. <https://verstka.media/v-kirove-protiv-vladeliczy-lgbt-bara-i-drag-artistov-vozbudili-delo-ob-ekstremizme> (käyty 24.3.2025).

Вот Так [Vot Tak] 8.10.2024. *В России суд впервые после введения запрета на смену пола лишил родительских прав отца трансгендерного подростка*. <https://vot-tak.tv/82728563/spb-transgender-podrostok-sud> (käyty 24.3.2025).

Голос Америки [Golos Ameriki] 3.1.2025. *Преследования ЛГБТК+ в России в 2024: первые уголовные дела об экстремизме, рейды в клубах и аресты за радужную символику.* <https://www.golosameriki.com/a/repressions-lgbtq-russia-2024/7923569.html> (käyty 31.3.2025).

Кавказ.Реалии [Kavkaz.Realii]

12.7.2024. *"Если ты гей, ты дрова для ада". Охота на ЛГБТ-людей в Дагестане.* <https://www.kavkazr.com/a/ohota-na-lgbt-lyudey-v-dagestane/33033413.html> (käyty 31.3.2025).

29.5.2024. "*Жуткий страх и стресс". Северный Кавказ лидирует по уровню дискриминации ЛГБТ-людей.* <https://www.kavkazr.com/a/zhutkiy-strah-i-stress-severnyy-kavkaz-lidiruet-po-urovnyu-diskriminatsii-lgbt-soobschestva/32959347.html> (käyty 21.3.2025).

Медиазона [Mediazona]

31.3.2025. «*ОВД‑Инфо»: жительницу Москвы задержали из‑за видео с целующимися парнями, которое она сохранила во «ВКонтакте» 14 лет назад.* <https://zona.media/news/2025/03/31/14_let_nazad> (käyty 31.3.2025).

19.2.2025. *В Кузбассе заключенного обвинили в вовлечении других осужденных в «движение ЛГБТ» и увеличили ему срок; это первый приговор после запрета ЛГБТ.* <https://zona.media/news/2025/02/19/yaya> (käyty 21.3.2025).

13.11.2024. *Дискриминация, шантаж и подпольная медицина. Что сейчас происходит с транслюдьми в России.* <https://zona.media/article/2024/11/13/transpersons> (käyty 21.3.2025).

22.8.2024. *Доносы, экспресс‑экспертизы и «традиционные ценности». Как суды наказывают за ЛГБТ‑контент.* <https://zona.media/article/2024/08/22/research> (käyty 24.3.2025).

4.4.2024. *Первое уголовное дело об «ЛГБТ‑экстремизме». Как силовики отрабатывают модель для будущих репрессий на оренбургском баре.* <https://zona.media/article/2024/04/04/pose> (käyty 24.3.2025).

30.11.2023. *«Гомофобия и трансфобия становятся идеологией войны». Краткая хронология запрета ЛГБТК+ в современной России.* <https://zona.media/article/2023/11/30/chronicle> (käyty 21.3.2025).

6.5.2023. *Молодого человека из Якутии, совершившего каминаут во время прямого эфира в инстаграме, оштрафовали на 100 тысяч рублей.* <https://zona.media/news/2023/05/06/shtraf> (käyty 24.3.2025).

Медуза [Meduza] 27.1.2025. *Мы теперь всех вас знаем Российские силовики собирают данные об ЛГБТК-людях по всей стране. У этого могут быть очень плохие последствия. Расследование «Медузы».* <https://meduza.io/feature/2025/01/27/my-teper-vseh-vas-znaem> (käyty 24.3.2025).

Настоящее Время [Nastojaštšeje Vremja] 10.1.2025. *Уголовные дела, рейды в клубах и заявления Путина. Как изменилась жизнь ЛГБТК-людей в России в 2024 году*. <https://www.currenttime.tv/a/kak-izmenilas-zhizn-lgbtk-lyudey-v-rossii-v-2024-godu-data/33270127.html> (käyty 7.3.2025).

Новая газета Европа [Novaja gazeta Jevropa]

24.11.2024. *В Воронеже силовики устроили рейд на закрытую ЛГБТ-вечеринку. На организаторов завели уголовное дело.* <https://novayagazeta.eu/articles/2024/11/24/v-voronezhe-siloviki-ustroili-reid-na-zakrytuiu-lgbt-vecherinku-na-organizatorov-zaveli-ugolovnoe-delo-news> (käyty 21.3.2025).

13.11.2024. *Вы еще кутите? Тогда мы идем к вам.* <https://novayagazeta.eu/articles/2024/11/13/vy-eshche-kutite-togda-my-idem-k-vam> (käyty 21.3.2025).

27.5.2024. *«Врач не знает, как это делать».* <https://novayagazeta.eu/articles/2024/05/27/vrach-ne-znaet-kak-eto-delat> (käyty 21.3.2025).

ОВД-Инфо [OVD-Info]

16.1.2025. *«Дистиллированный произвол»: Что мы поняли за год существования нормы об «ЛГБТ-экстремизме».* <https://ovd.info/2025/01/16/lgbt-extremism-god> (käyty 21.3.2025).

17.12.2024. *Репрессии в России в 2024 году. Обзор ОВД-Инфо.* <https://data.ovd.info/politicheskiye-repressii-v-rossii-v-2024-godu> (käyty 21.3.2025).

7.10.2024. *Главврача из Ульяновской области отправили в СИЗО по делу о «международном движении ЛГБТ».* <https://ovd.info/express-news/2024/10/07/glavvracha-iz-ulyanovskoy-oblasti-otpravili-v-sizo-po-delu-o-mezhdunarodnom> (käyty 21.3.2025).

Парни+ [Parni+] 11.12.2024. *Клиенты Men Travel станут экстремистами? Ждут ли их сроки?* <https://parniplus.com/lgbt-movement/discrimination/klienty-men-travel-ekstremisti/> (käyty 24.3.2025).

Радио Свобода [Radio Svoboda]

1.2.2025*. "Абсолютизировали свободу личности". Иск о ликвидации фонда "Трансгендер".* <https://www.svoboda.org/a/absolyutizirovali-svobodu-lichnosti-isk-o-likvidatsii-fonda-transgender-/33299363.html> (käyty 31.3.2025).

4.1.2025. *"На него жесточайшим образом давили". В СИЗО погиб директор турфирмы "Мен Тревел".* <https://www.svoboda.org/a/na-nego-zhestochayshim-obrazom-davili-v-sizo-pogib-direktor-turfirmy-men-trevel-/33263010.html> (käyty 7.3.2025).

28.10.2024. *В Чите хозяйку гей-клуба отправили под домашний арест.* <https://www.svoboda.org/a/v-chite-hozyayku-gey-kluba-otpravili-pod-domashniy-arest/33176164.html> (käyty 24.3.2025).

СК SOS [SK SOS]

18.2.2025. *Россиянина задержали и избили за ЛГБТ-чаты. Ему угрожали экстремистской статьей и предлагали сдавать других геев.* <https://sksos.org/news/zaderzhali-za-chati/> (21.3.2025).

28.1.2025. *«МВД регулярно создает те или иные реестры граждан по разным тематикам». Возможно ли создание базы данных ЛГБТК+ россиян и чем это грозит.* <https://sksos.org/reestr-lgbtq/> (käyty 24.3.2025).

4.9.2024. *Чеченские силовики принудительно отправляют на войну задержанных геев*. <https://sksos.org/news/lgbt-na-voyne-v-ukraine/> (käyty 24.3.2025).

Сфера [Sfera] 11.6.2023. *«Пропаганда ЛГБТ+» в госучреждениях, дейтингах и искусстве: за что преследуют по расширенной статье 6.21 КоАП.* <https://spherequeer.org/six-months-with-propaganda/> (käyty 24.3.2025).

Сова [Sova]

26.2.2025. *Нападение на трансгендерную девушку*. <https://www.sova-center.ru/racism-xenophobia/news/racism-nationalism/2025/02/d51143/?sphrase_id=2756047> (käyty 31.3.2025).

24.2.2025. *Неонаци на подъеме: Преступления ненависти и противодействие им в России в 2024 году.* <https://www.sova-center.ru/racism-xenophobia/publications/2025/02/d51105/?sphrase_id=2758008> (käyty 31.3.2025).

19.2.2025*. В Кемеровской области заключенного осудили по делу о причастности к «движению ЛГБТ».* <https://www.sova-center.ru/misuse/news/persecution/2025/02/d51091/?sphrase_id=2756047> (käyty 31.3.2025).

7.2.2025. *Жителей Черкесска и Владикавказа обвинили по ст. 282.2 УК.* <https://www.sova-center.ru/misuse/news/persecution/2025/02/d51034/?sphrase_id=2756047> (käyty 24.3.2025).

22.1.2025*. Туляка задержали по делу об участии в запрещенном «движении ЛГБТ».* <https://www.sova-center.ru/misuse/news/persecution/2025/01/d50934/?sphrase_id=2756047> (käyty 24.3.2025).

2.12.2024. *В Москве арестован директор туристической фирмы «Мен тревел».* <https://www.sova-center.ru/misuse/news/persecution/2024/12/d50737/?sphrase_id=2756047> (käyty 24.3.2025).

25.11.2024. *В Воронеже возбуждено уголовное дело против организаторов ЛГБТ-вечеринки.* <https://www.sova-center.ru/misuse/news/persecution/2024/11/d50706/?sphrase_id=2756047> (käyty 24.3.2025).

11.11.2024*. В Кирове возбуждено уголовное дело по ст. 282.2 УК из-за работы гей-бара.* <https://www.sova-center.ru/misuse/news/persecution/2024/11/d50648/?sphrase_id=2756047> (käyty 24.3.2025).

28.10.2024. *В Чите возбуждено уголовное дело об организации гей-клуба как экстремистской ячейки.* <https://www.sova-center.ru/misuse/news/persecution/2024/10/d50589/?sphrase_id=2756047> (käyty 21.3.2025).

08.10.2024. *Свобода выражения мнений в России. Выступление Центра «Сова» на конференции ОБСЕ по человеческому измерению.* <https://www.sova-center.ru/misuse/publications/2024/10/d50511/?sphrase_id=2756047> (käyty 21.3.2025).

26.8.2024. *В Ульяновской области экс-директору медцентра вынесли приговор по ст. 133 и 282.2 УК*. <https://www.sova-center.ru/misuse/news/persecution/2024/08/d50329/?sphrase_id=2757385> (käyty 24.3.2025).

16.7.2024. *В Москве члена ОНФ оштрафовали за пост с контактами Российской ЛГБТ-сети.* <https://www.sova-center.ru/misuse/news/persecution/2024/07/d50150/?sphrase_id=2756047> (käyty 24.3.2025).

11.7.2024. *Стражи консервативной революции. Публичная активность ультраправых групп, зима-весна 2024 года.* <https://www.sova-center.ru/racism-xenophobia/publications/2024/07/d50132/?sphrase_id=2756047> (käyty 21.3.2025).

17.6.2024. *Новые видеоролики с ультраправыми акциями прямого действия за 10 - 16 июня.* <https://www.sova-center.ru/racism-xenophobia/news/racism-nationalism/2024/06/d49988/?sphrase_id=2756047> (käyty 21.3.2025).

29.5.2024. *В Самаре по факту деятельности ЛГБТ-организации возбуждено дело об экстремистском сообществе.* <https://www.sova-center.ru/misuse/news/persecution/2024/05/d49893/?sphrase_id=2756047> (käyty 24.3.2025).

17.4.2024. *Новые видеоролики с ультраправыми акциями прямого действия за 10-14 апреля.* <https://www.sova-center.ru/racism-xenophobia/news/racism-nationalism/2024/04/d49687/?sphrase_id=2756047> (käyty 24.3.2025).

18.3.2024. *Суд в Оренбурге избрал меру пресечения сотрудникам ЛГБТ-клуба по делу об экстремистской организации.* <https://www.sova-center.ru/misuse/news/persecution/2024/03/d49482/?sphrase_id=2756047> (käyty 24.3.2025).

8.2.2024*. Новое поколение ультраправых и их жертвы. Преступления ненависти и противодействие им в России в 2023 году.* <https://www.sova-center.ru/racism-xenophobia/publications/2024/02/d49263/?sphrase_id=2756047> (käyty 21.3.2025).

31.1.2024. *Вынесен приговор по делу о нападении на девушек в Санкт-Петербурге.* <https://www.sova-center.ru/racism-xenophobia/news/counteraction/2024/01/d49233/?sphrase_id=2756047> (käyty 24.3.2025).

30.11.2023. *Верховный суд признал «международное общественное движение ЛГБТ» экстремистской организацией.* <https://www.sova-center.ru/misuse/news/persecution/2023/11/d49011/?sphrase_id=2756047> (käyty 21.3.2025).

16.9.2023. *Гомофобное нападение в Санкт-Петербурге.* <https://www.sova-center.ru/racism-xenophobia/news/racism-nationalism/2023/09/d49990/?sphrase_id=2756047> (käyty 21.3.2025).

16.5.2023. *Нападение на девушек в Санкт-Петербурге.* <https://www.sova-center.ru/racism-xenophobia/news/racism-nationalism/2023/05/d48110/?sphrase_id=2756047> (käyty 21.3.2025).

Холод [Holod] 23.5.2023. *Возможно, в России запретят транспереход.* <https://holod.media/2023/05/23/transperekhod/> (käyty 31.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Termien ”seksuaali”- ja ”sukupuolivähemmistö” määrittely ei ole yksiselitteistä, ja usein alan julkaisuissakin kirjoittaja pyrkii itse määrittelemään kyseisessä kontekstissa käyttämänsä termit ja niiden rajoitukset. Monien kansainvälisten ihmisoikeusjärjestöjen ja uutistoimistojen seksuaali- ja sukupuolivähemmistöistä käyttämä yleistermi on englanninkielisistä sanoista tuleva akronyymi LGBT (suomeksi HLBT), joka pitää sisällään käsitteet lesbian, gay, bi ja trans ja on jo siksi osittain monitulkintainen, sillä kolme ensimmäistä käsitettä mielletään yleisesti seksuaali-identiteettiä määrittäviksi, kun taas trans-etuliite liittyy ensisijaisesti sukupuoli-identiteettiin. Seksuaali- ja sukupuolivähemmistöjen oikeuksia ajavat järjestöt ja -yhteisöt sisällyttävät englanninkieliseen kirjainlyhenteeseen usein myös sanan inter (LGBTI; suomeksi HLBTI), joka viittaa intersukupuolisuuteen. Viime vuosina varsinkin suomenkielisessä kontekstissa on yleistynyt lyhenne HLBTIQ (englanniksi LGBTIQ), jota myös Setan ja Sukupuolen moninaisuuden osaamiskeskuksen (ent. Trans-tukipiste) sanastoissa suositellaan. Q tulee sanasta queer, jota käytetään usein akateemisessa ja poliittisessa kontekstissa. Queer-käsite liittyy sellaiseen identiteettiin ja oman sukupuolen ja seksuaalisuuden määrittelyyn, jolla pyritään kyseenalaistamaan ulkoa päin tulevia, yhteiskunnan ja yhteisön asettamia sukupuoleen ja seksuaaliseen suuntautumiseen liittyviä normeja. Seta on lisännyt sukupuoli- ja seksuaalivähemmistöihin viittaavaan kirjainyhdistelmään myös aseksuaaleja kuvaavan kirjaimen ”A”. Usein lyhenteen perään merkitään myös +, joka tarkoittaa muitakin sateenkaarevia ihmisiä. (Seta 3.10.2024) Euroopan turvapaikka-asioiden tukivirasto EUAA käyttää LGBTIQ-metodologiaoppaassaan myös termiä SOGI (sexual orientation and gender identity) (EUAA 22.2.2023). Tässä kyselyvastauksessa on erilaisten määrittelyjen ja seksuaali- ja sukupuoli- identiteettien moninaisuuden vuoksi päädytty käyttämään mahdollisimman vähän arvottavaa yleiskäsitettä ”seksuaali- ja sukupuolivähemmistöt” ellei tietty lähdeaineisto rajoitu nimenomaan seksuaali- tai sukupuolivähemmistöihin sekä tietyissä kohdissa kirjainlyhennettä HLBTIQ+. [↑](#footnote-ref-1)
2. USDOS 4/2024; ILGA [päiväämätön]. [↑](#footnote-ref-2)
3. Coming Out 29.7.2024. [↑](#footnote-ref-3)
4. ILGA-Europe 2025, s. 4. [↑](#footnote-ref-4)
5. Медиазона 30.11.2023; HRW 7.8.2024; Coming Out 3/2024, s. 2. [↑](#footnote-ref-5)
6. Медиазона 30.11.2023; ECOM 26.1.2023. [↑](#footnote-ref-6)
7. ECOM 26.1.2023. [↑](#footnote-ref-7)
8. Медиазона 30.11.2023; ECOM 26.1.2023. [↑](#footnote-ref-8)
9. Coming Out 5.3.2025, s. 1. [↑](#footnote-ref-9)
10. Медиазона 30.11.2023; ECOM 26.1.2023; Coming Out 5.3.2025, s. 1–2; Venäjän federaatio 2001a. [↑](#footnote-ref-10)
11. DW 12.11.2024. [↑](#footnote-ref-11)
12. Медиазона 30.11.2023; ECOM 26.1.2023. [↑](#footnote-ref-12)
13. Coming Out 12.3.2024. [↑](#footnote-ref-13)
14. Медиазона 30.11.2023. [↑](#footnote-ref-14)
15. BBC 23.5.2023. [↑](#footnote-ref-15)
16. Coming Out 5.3.2025, s. 2. [↑](#footnote-ref-16)
17. HRW 7.8.2024. [↑](#footnote-ref-17)
18. HRW 7.8.2024; Медиазона 30.11.2023; Coming Out 2024, s. 5. [↑](#footnote-ref-18)
19. Tässä kyselyvastauksessa käytetään termiä ”LGBT” viitatessa Venäjän viranomaisten käyttämään termiin. [↑](#footnote-ref-19)
20. HRW 7.8.2024; USDOS 4/2024; BBC 23.1.2024; Coming Out 5.3.2025, s. 2. [↑](#footnote-ref-20)
21. Coming Out 5.3.2025, s. 2. [↑](#footnote-ref-21)
22. Сова 30.11.2023. [↑](#footnote-ref-22)
23. Медиазона 30.11.2023; Coming Out 3/2024, s. 2–3. [↑](#footnote-ref-23)
24. Медиазона 30.11.2023. [↑](#footnote-ref-24)
25. Медиазона 30.11.2023. [↑](#footnote-ref-25)
26. Coming Out 3/2024, s. 3. [↑](#footnote-ref-26)
27. Coming Out 3/2024, s. 4. [↑](#footnote-ref-27)
28. Coming Out 3/2024, s. 5–6. [↑](#footnote-ref-28)
29. Coming Out 3/2024, s. 5. [↑](#footnote-ref-29)
30. Coming Out 12.3.2024; Coming Out 3/2024, s. 21. [↑](#footnote-ref-30)
31. Важные истории 18.10.2024; Настоящее Время 10.1.2025. [↑](#footnote-ref-31)
32. Настоящее Время 10.1.2025. [↑](#footnote-ref-32)
33. Coming Out 5.3.2025, s. 2. [↑](#footnote-ref-33)
34. Coming Out 12.3.2024. [↑](#footnote-ref-34)
35. Медиазона 30.11.2023. [↑](#footnote-ref-35)
36. Coming Out 5.3.2025, s. 2; Coming Out 12.3.2024. [↑](#footnote-ref-36)
37. BBC 23.5.2023. [↑](#footnote-ref-37)
38. Сфера 11.6.2023. [↑](#footnote-ref-38)
39. Медиазона 30.11.2023. [↑](#footnote-ref-39)
40. Настоящее Время 10.1.2025 [↑](#footnote-ref-40)
41. BBC 23.5.2023. [↑](#footnote-ref-41)
42. Coming Out 3/2024, s. 22. [↑](#footnote-ref-42)
43. Coming Out 3/2024, s. 22. [↑](#footnote-ref-43)
44. Coming Out 3/2024, s. 22. [↑](#footnote-ref-44)
45. Coming Out 3/2024, s. 22. [↑](#footnote-ref-45)
46. Медиазона 6.5.2023. [↑](#footnote-ref-46)
47. Coming Out 3/2024, s. 22. [↑](#footnote-ref-47)
48. Вёрстка 27.12.2024. [↑](#footnote-ref-48)
49. Coming Out 23.9.2024. [↑](#footnote-ref-49)
50. Медиазона 31.3.2025. [↑](#footnote-ref-50)
51. Coming Out 23.9.2024. [↑](#footnote-ref-51)
52. Coming Out 3/2024, s. 21. [↑](#footnote-ref-52)
53. Coming Out 3/2024, s. 21–23. [↑](#footnote-ref-53)
54. Вёрстка 27.12.2024. [↑](#footnote-ref-54)
55. Медиазона 30.11.2023. [↑](#footnote-ref-55)
56. Coming Out 3/2024, s. 23. [↑](#footnote-ref-56)
57. Медиазона 22.8.2024. [↑](#footnote-ref-57)
58. Coming Out 23.9.2024. [↑](#footnote-ref-58)
59. Вёрстка 27.12.2024. [↑](#footnote-ref-59)
60. Медиазона 22.8.2024. [↑](#footnote-ref-60)
61. Coming Out 3/2024, s. 24. [↑](#footnote-ref-61)
62. Coming Out 12.3.2024. [↑](#footnote-ref-62)
63. ECOM 26.1.2023. [↑](#footnote-ref-63)
64. Venäjän federaatio 1996a. [↑](#footnote-ref-64)
65. Venäjän federaatio 1996b. [↑](#footnote-ref-65)
66. Venäjän federaatio 1996c. [↑](#footnote-ref-66)
67. Venäjän federaatio 1996d. [↑](#footnote-ref-67)
68. Venäjän federaatio 1996e. [↑](#footnote-ref-68)
69. Venäjän federaatio 2001b. [↑](#footnote-ref-69)
70. Venäjän federaatio 2001c. [↑](#footnote-ref-70)
71. Coming Out 5.3.2025, s. 2–3. [↑](#footnote-ref-71)
72. Coming Out 5.3.2025, s. 5. [↑](#footnote-ref-72)
73. Coming Out 5.3.2025, s. 3. [↑](#footnote-ref-73)
74. Настоящее Время 10.1.2025. [↑](#footnote-ref-74)
75. Сова 19.2.2025; Медиазона 19.2.2025. [↑](#footnote-ref-75)
76. Coming Out 20.3.2025. [↑](#footnote-ref-76)
77. Сова 26.8.2024. [↑](#footnote-ref-77)
78. ОВД-Инфо 7.10.2024; Радио Свобода 4.1.2025. [↑](#footnote-ref-78)
79. Медиазона 4.4.2024; Сова 11.7.2024; Сова 18.3.2024. [↑](#footnote-ref-79)
80. Медиазона 4.4.2024. [↑](#footnote-ref-80)
81. Сова 29.5.2024. [↑](#footnote-ref-81)
82. Сова 7.2.2025. [↑](#footnote-ref-82)
83. Сова 28.10.2024; Радио Свобода 28.10.2024. [↑](#footnote-ref-83)
84. Сова 11.11.2024; Вёрстка 9.11.2024. [↑](#footnote-ref-84)
85. Сова 25.11.2024; Новая газета Европа 24.11.2024. [↑](#footnote-ref-85)
86. Сова 2.12.2024; Coming Out 20.3.2025; Coming Out 5.3.2025, s. 3; Coming Out 30.1.2025; Forbes 7.3.2025. [↑](#footnote-ref-86)
87. Голос Америки 3.1.2025. [↑](#footnote-ref-87)
88. Forbes 7.3.2025; Coming Out 20.3.2025; Парни+ 11.12.2024. [↑](#footnote-ref-88)
89. Сова 22.1.2025. [↑](#footnote-ref-89)
90. Радио Свобода 4.1.2025. [↑](#footnote-ref-90)
91. ОВД-Инфо 16.1.2025. [↑](#footnote-ref-91)
92. Coming Out 5.3.2025, s. 3–4. [↑](#footnote-ref-92)
93. ОВД-Инфо 16.1.2025. [↑](#footnote-ref-93)
94. Coming Out 30.1.2025. [↑](#footnote-ref-94)
95. Coming Out 5.3.2025, s. 4. [↑](#footnote-ref-95)
96. Coming Out 5.3.2025, s. 4. [↑](#footnote-ref-96)
97. Сова 16.7.2024. [↑](#footnote-ref-97)
98. Coming Out 23.9.2024. [↑](#footnote-ref-98)
99. Coming Out 26.11.2024. [↑](#footnote-ref-99)
100. Сова 16.7.2024. [↑](#footnote-ref-100)
101. Coming Out 5.3.2025, s. 5; Coming Out 3/2024, s. 7–8. [↑](#footnote-ref-101)
102. Coming Out 5.3.2025, s. 5; Coming Out 30.1.2025. [↑](#footnote-ref-102)
103. HRW 7.8.2024. [↑](#footnote-ref-103)
104. Bertelsmann Stiftung 2024, s. 27. [↑](#footnote-ref-104)
105. ECOM 26.1.2023. [↑](#footnote-ref-105)
106. HRW 7.8.2024. [↑](#footnote-ref-106)
107. BBC 23.5.2023. [↑](#footnote-ref-107)
108. Медиазона 30.11.2023. [↑](#footnote-ref-108)
109. ECOM 26.1.2023. [↑](#footnote-ref-109)
110. Coming Out 5.3.2025, s. 1. [↑](#footnote-ref-110)
111. ОВД-Инфо 17.12.2024. [↑](#footnote-ref-111)
112. Медиазона 22.8.2024. [↑](#footnote-ref-112)
113. LRT 8.6.2024. [↑](#footnote-ref-113)
114. Настоящее Время 10.1.2025. [↑](#footnote-ref-114)
115. Freedom House 2025. [↑](#footnote-ref-115)
116. HRC 13.9.2024, s. 13. [↑](#footnote-ref-116)
117. Настоящее Время 10.1.2025. [↑](#footnote-ref-117)
118. Coming Out 5.3.2025, s. 1. [↑](#footnote-ref-118)
119. Coming Out 5.3.2025, s. 10. [↑](#footnote-ref-119)
120. Russia Post 6.2.2025; Новая газета Европа 13.11.2024; ОВД-Инфо 17.12.2024; Настоящее Время 10.1.2025. [↑](#footnote-ref-120)
121. Медуза 27.1.2025. [↑](#footnote-ref-121)
122. Голос Америки 3.1.2025. [↑](#footnote-ref-122)
123. Медуза 27.1.2025. [↑](#footnote-ref-123)
124. Медуза 27.1.2025. [↑](#footnote-ref-124)
125. Медуза 27.1.2025. [↑](#footnote-ref-125)
126. Радио Свобода 1.2.2025. [↑](#footnote-ref-126)
127. Медуза 27.1.2025. [↑](#footnote-ref-127)
128. Медуза 27.1.2025. [↑](#footnote-ref-128)
129. СК SOS 28.1.2025. [↑](#footnote-ref-129)
130. Landinfo 2.12.2024, s. 15. [↑](#footnote-ref-130)
131. https://www.bbc.com/russian/features-65671194 [↑](#footnote-ref-131)
132. Coming Out 2024, s. 5. [↑](#footnote-ref-132)
133. Coming Out 5.3.2025, s. 10. [↑](#footnote-ref-133)
134. ILGA-Europe 2025, s. 5; Медиазона 13.11.2024. [↑](#footnote-ref-134)
135. Медиазона 13.11.2024. [↑](#footnote-ref-135)
136. Медиазона 13.11.2024. [↑](#footnote-ref-136)
137. Новая газета Европа 27.5.2024. [↑](#footnote-ref-137)
138. Медиазона 13.11.2024. [↑](#footnote-ref-138)
139. Coming Out 5.3.2025, s. 9. [↑](#footnote-ref-139)
140. Coming Out 5.3.2025, s. 7–8. [↑](#footnote-ref-140)
141. Coming Out 5.3.2025, s. 10. [↑](#footnote-ref-141)
142. Coming Out 29.7.2024. [↑](#footnote-ref-142)
143. Coming Out 29.7.2024. [↑](#footnote-ref-143)
144. Coming Out 29.7.2024. [↑](#footnote-ref-144)
145. Coming Out 5.3.2025, s. 10. [↑](#footnote-ref-145)
146. Вот Так 8.10.2024. [↑](#footnote-ref-146)
147. ОВД-Инфо 17.12.2024; Coming Out 26.11.2024; ILGA-Europe 2025, s. 3. [↑](#footnote-ref-147)
148. Maahanmuuttovirasto / Maatietopalvelu 11.9.2023. [↑](#footnote-ref-148)
149. Maahanmuuttovirasto / Maatietopalvelu 24.3.2023. [↑](#footnote-ref-149)
150. Maahanmuuttovirasto / Maatietopalvelu 2.11.2022. [↑](#footnote-ref-150)
151. Кавказ.Реалии 29.5.2024. [↑](#footnote-ref-151)
152. Bertelsmann Stiftung 2024, s. 32; USDOS 4/2024. [↑](#footnote-ref-152)
153. HRC 13.9.2024, s. 14. [↑](#footnote-ref-153)
154. Кавказ.Реалии 12.7.2024. [↑](#footnote-ref-154)
155. СК SOS 4.9.2024. [↑](#footnote-ref-155)
156. Кавказ.Реалии 12.7.2024; СК SOS 28.1.2025. [↑](#footnote-ref-156)
157. HRW 7.8.2024. [↑](#footnote-ref-157)
158. USDOS 4/2024. [↑](#footnote-ref-158)
159. Coming Out 5.3.2025, s. 5–6. [↑](#footnote-ref-159)
160. Радио Свобода 4.1.2025. [↑](#footnote-ref-160)
161. СК SOS 18.2.2025. [↑](#footnote-ref-161)
162. USDOS 4/2024. [↑](#footnote-ref-162)
163. Coming Out 5.3.2025, s. 6. [↑](#footnote-ref-163)
164. Сова 8.2.2024. [↑](#footnote-ref-164)
165. Сова 24.2.2025. [↑](#footnote-ref-165)
166. Важные истории 21.5.2024. [↑](#footnote-ref-166)
167. Важные истории 21.5.2024. [↑](#footnote-ref-167)
168. ILGA-Europe 2025, s. 2. [↑](#footnote-ref-168)
169. Сова 26.2.2025. [↑](#footnote-ref-169)
170. Сова 24.2.2025; Myslo 3.10.2024. [↑](#footnote-ref-170)
171. Сова 17.6.2024. [↑](#footnote-ref-171)
172. Сова 17.4.2024. [↑](#footnote-ref-172)
173. Coming Out 5.3.2025, s. 8. [↑](#footnote-ref-173)
174. Freedom House 2025. [↑](#footnote-ref-174)
175. USDOS 4/2024. [↑](#footnote-ref-175)
176. Coming Out 5.3.2025, s. 7–8. [↑](#footnote-ref-176)
177. Coming Out 20.3.2025. [↑](#footnote-ref-177)
178. ILGA-Europe 2025, s. 3. [↑](#footnote-ref-178)
179. USDOS 4/2024. [↑](#footnote-ref-179)
180. Coming Out 5.3.2025, s. 8. [↑](#footnote-ref-180)
181. Coming Out 5.3.2025, s. 9. [↑](#footnote-ref-181)
182. DOXA 27.5.2023. [↑](#footnote-ref-182)
183. HRC 28.10.2024, s. 16. [↑](#footnote-ref-183)
184. HRW 7.8.2024. [↑](#footnote-ref-184)
185. USDOS 4/2024. [↑](#footnote-ref-185)
186. Landinfo 2.12.2024, s. 18–19. [↑](#footnote-ref-186)
187. Bertelsmann Stiftung 2024, s. 14. [↑](#footnote-ref-187)
188. Coming Out 5.3.2025, s. 8. [↑](#footnote-ref-188)
189. Coming Out 5.3.2025, s. 6. [↑](#footnote-ref-189)
190. ILGA [päiväämätön]. [↑](#footnote-ref-190)
191. Landinfo 2.12.2024, s. 18–19. [↑](#footnote-ref-191)
192. Coming Out 26.11.2024. [↑](#footnote-ref-192)
193. Сова 16.9.2023. [↑](#footnote-ref-193)
194. Сова 16.5.2023; Сова 31.1.2024. [↑](#footnote-ref-194)
195. Coming Out 5.3.2025, s. 6–8. [↑](#footnote-ref-195)
196. Coming Out 5.3.2025, s. 6–7. [↑](#footnote-ref-196)
197. Медиазона 13.11.2024. [↑](#footnote-ref-197)
198. Landinfo 2.12.2024, s. 17. [↑](#footnote-ref-198)
199. Настоящее Время 10.1.2025. [↑](#footnote-ref-199)
200. Landinfo 2.12.2024, s. 18; Медиазона 30.11.2023; Bertelsmann Stiftung 2024, s. 13–14; ECOM 26.1.2023. [↑](#footnote-ref-200)
201. Coming Out 5.3.2025, s. 2. [↑](#footnote-ref-201)
202. Сова 08.10.2024. [↑](#footnote-ref-202)
203. Coming Out 5.3.2025, s. 3. [↑](#footnote-ref-203)
204. ILGA-Europe 2025, s. 3. [↑](#footnote-ref-204)
205. ECOM 26.1.2023. [↑](#footnote-ref-205)
206. Coming Out 3/2024, s. 24. [↑](#footnote-ref-206)
207. Coming Out 5.3.2025, s. 3. [↑](#footnote-ref-207)
208. Холод 23.5.2023. [↑](#footnote-ref-208)
209. HRW 7.8.2024. [↑](#footnote-ref-209)
210. Bertelsmann Stiftung 2024, s. 13. [↑](#footnote-ref-210)
211. USDOS 4/2024. [↑](#footnote-ref-211)